Súboj medzi Dragičom a Dončičom si prišlo pozrieť aj dvetisíc slovinských fanúšikov

Na pozícii mimo play off sa opäť ocitlo Orlando.

MIAMI. Basketbalisti Miami Heat sa opäť dostali nad čiaru postupu do play-off vo Východnej konferencii NBA, keď zdolali Dallas tesne 105:99. Najlepšími strelcami na oboch stranách boli Slovinci. Goran Dragič si v drese domácich Heat pripísal triple-double za 23 bodov, 12 doskokov a 11 asistencii. Mavericks sú už na západe bez šance hrať vyraďovaciu časť, no Luka Dončič svojmu krajanovi nič nedaroval, strelil 19 bodov a iba 2 doskoky a 3 asistencie mu chýbali k trojnásobnému dvojcifernému zápisu. Dragič bol na začiatku sezóny zranený, preto sa jednalo o prvé vzájomné meranie síl oboch krajanov. Podľa dostupných zdrojov si na zápas objednalo lístky minimálne 2000 divákov práve zo Slovinska. Mnohí boli ľahko identifikovateľní, keď na americké pomery netypicky fandili v stoji, spievali chorály a mávali vlajkami. "Cítil som sa ako v Ľubľane," povedal po zápase tréner Miami Erik Spoelstra. "Úprimne, asi prvýkrát v mojej kariére som bol pred zápasom nervózny. Bolo to iné, pre mňa to bol výnimočný večer," prizna kandidát na cenu nováčika roka Luka Dončič. Na pozícii mimo play off sa opäť ocitlo Orlando, ktoré v Detroite ukončilo šesťzápasovú víťaznú šnúru po prehre 98:115. Možno kľúčový postupový duel pre Pistons rozhodol 31-ročný krídelník Wayne Ellington, ktorého Detroit získal ako voľného hráča až po uzávierke výmien. Sezónu začal v Miami, to ho poslalo do Phoenixu, kde s ním ukončili zmluvu. V zápase premenil sedem trojok, 17 zo svojich 25 bodov dal v tretej štvrtine. "Skákal som od radosti, keď som zistil, že môžeme získať Wayna. Pamätám si všetky momenty, kedy zničil môj tím v zápasoch play off. Dnes hral veľkolepo," povedal podľa TSN tréner Detroitu Dwayne Casey. V možnej generálke semifinále play-off Západnej konferencie si Houston hladko poradil doma s Denverom 112:85. Jannis Antetokunmpo opäť zle dopadol pri zasmečovaní, no zranenie jeho členka by nemalo byť vážne. Najlepší tím ligy Milwaukee Bucks zvládol záver súboja s Clippers aj bez neho a zvíťazil o desať bodov. NBA 2018/2019 - 29. marec - výsledky: Najviac bodov: Ellington 25 (7 trojok), Griffin 20 (10 doskokov), Drummond 18 (18 doskokov) - A. Gordon 20, Augustin 18, Fournier 13 Najviac bodov: Embiid 39 (13 doskokov), Redick 18, Marjanovič 16 - J. Harris 22, Hollis-Jefferson 19 (10 doskokov), LeVert 18 Najviac bodov: Dragič 23 (12 doskokov, 11 asistencií), Waiters 17, Whiteside 12 - Dončič 19, Justin Jackson 14, Brunson a Nowitzki po 13 Najviac bodov: M. Robinson 19 (21 doskokov), K. Allen 18, Mudiay 11 - Siakam 31, Danny Green 15 (5 trojok), VanVleet a Lin po 12 Najviac bodov: Harden 38 (5 trojok), E. Gordon 18, Capela 17 (15 doskokov) - J. Murray 20, Jokič a Monté Morris po 16 Najviac bodov: Middleton 39, Antetokunmpo 34, Bledsoe a S. Brown po 15 - Gilgeous-Alexander 21, JaMychal Green 16, W. Chandler 15 (5 trojok) Najviac bodov: J. Randle 34 (10 doskokov), Wood 25, E. Payton 16 - Hield 27, Fox 25 (12 asistencií), Cauley-Stein 18 (12 doskokov) Najviac bodov: DeRozan 25, Forbes 19, Belinelli 16 - Sexton 24, Love 18, Knight 14


Dostavba jadrovej elektrárne v Paksi bude pod dozorom Szijjárta

Dva nové bloky by mohli vyrábať elektrickú energiu už v roku 2026.

BUDAPEŠŤ. Dozor nad rozširovaním jadrovej elektrárne v juhomaďarskom Paksi, ktorá je v krajine historicky najdrahšou štátnou stavbou s nákladmi 12,5 miliardy eur, bude mať minister zahraničných vecí a vonkajších ekonomických vzťahov Péter Szijjártó. Informovala o tom v utorok komerčná televízna stanica ATV, ktorá sa odvoláva na nariadenie zverejnené v úradnom vestníku. Podľa tohto nariadenia bude Szijjártó odteraz oficiálne ministrom zahraničných vecí a vonkajších ekonomických vzťahov, ako aj ministrom bez portfólia, zodpovedným za naprojektovanie, výstavbu a uvedenie do prevádzky dvoch nových blokov elektrárne v Paksi. V predchádzajúcej vláde premiéra Viktora Orbána mali dozor nad projektom rozšírenia elektrárne v Paksi minister úradu vlády János Lázár a minister bez portfólia János Süli. Dva nové bloky jadrovej elektrárne v Paksi by mohli podľa maďarskej vlády vyrábať elektrickú energiu už v roku 2026. Prípravné investície sa majú začať tento rok. Ruský prezident Vladimir Putin na pracovnej návšteve v Budapešti vlani 2. februára povedal, že s Orbánom venovali projektu výstavby dvoch nových blokov jadrovej elektrárne v Paksi mimoriadnu pozornosť. "Tento projekt v hodnote 12 miliárd eur vytvorí 10 000 nových pracovných miest," podčiarkol vtedy Putin.


Trump hovorí o prevrate, vyšetrovanie odsúdil

Minister zahraničia odmietol požiadavku, aby bývalí zamestnanci vypovedali proti Trumpovi.

WASHINGTON. Americký prezident Donald Trump v utorok odsúdil vyšetrovanie v Snemovni reprezentantov, ktoré môže viesť k ústavnej žalobe (impeachmentu) proti nemu, a označil to za "prevrat". V stredu o tom informovala tlačová agentúra AFP. Trumpove výroky nasledovali po tom, čo jeho minister zahraničných vecí Mike Pompeo odmietol ako "neprípustnú" požiadavku niektorých výborov snemovne, aby päť bývalých alebo súčasných zamestnancov ministerstva vypovedalo v začatom vyšetrovaní obvinení voči Trumpovi. Ten podľa obvinení zneužil svoj prezidentský úrad, keď žiadal Ukrajinu, aby hľadala "špinu" na jeho rivala v prezidentských voľbách v roku 2020, Joea Bidena. Pompeo dokonca odkázal dolnej komore Kongresu, že opozičná Demokratická strana sa pokúša "zastrašovať" a "šikanovať" zamestnancov jeho rezortu. "Každý deň sa dozvedám nové a nové veci a prichádzam k záveru, že to, čo sa deje, nie je impeachment, ale PREVRAT," uviedol Trump na Twitteri. "Jeho cieľom je odobrať ľudu moc, HLAS, slobody, druhý dodatok, vieru, armádu, pohraničný múr a práva, ktoré dal Boh občanom Spojených štátov amerických!" napísal prezident. Demokrati zareagovali na Pompeove tvrdenia a obvinili ho, že nespolupracuje a bráni vyšetrovaniu. Podľa amerických médií demokrati už naplánovali výpovede najmenej dvoch diplomatov, ktorí boli priamymi účastníkmi kauzy na Ukrajine. Proces smerujúci k tzv. impeachmentu voči Trumpovi sa začal na základe sťažnosti utajeného informátora. Podľa neho Trump v júlovom telefonáte vyvíjal nátlak na ukrajinského prezidenta Volodymyra Zelenského, aby mu zaobstaral politicky užitočné informácie o bývalom demokratickom viceprezidentovi Bidenovi. Ten bude s najväčšou pravdepodobnosťou súperom Trumpa, keď sa bude v budúcoročných prezidentských voľbách pokúšať o znovuzvolenie. Trump údajne v telefonáte žiadal, aby Ukrajina "vytiahla špinu" na Bidena alebo jeho syna Huntera, pôsobiaceho v predstavenstve ukrajinskej plynárenskej spoločnosti Burisma. Jej činnosť vyšetruje ukrajinský protikorupčný úrad. Traja vplyvní demokrati v americkej Snemovni reprezentantov Adam Schiff, Eliot Engel a Elijah Cummings tvrdia, že minister Pompeo bol údajne pri telefonáte, keď Trump tlačil na Ukrajinu, aby očiernila jeho politického súpera Bidena. Totožnosť utajovaného informátora je chránená zákonom, podľa doterajších správ v médiách ide o analytika americkej Ústrednej spravodajskej služby (CIA).


Ceny ropy sa vrátili k rastu

LONDÝN. Ceny ropy dnes zaznamenali rast a pokračujú tak vo výkyvoch, keď na jednej strane na trhy pozitívne pôsobia správy Organizácie krajín vyvážajúcich ropu (OPEC) o obmedzovaní ťažby a na druhej na ne tlačia informácie o raste produkcie a zásob v USA. Na záver minulého týždňa klesli ceny ropy približne o 1 %. Dôvodom boli správy o raste zásob ropy v USA. Aj keď rozsah rastu zaostal za odhadmi ekonómov, negatívom bolo, že išlo o rast zásob už siedmy týždeň po sebe. Za celý týždeň ale ceny ropy zaznamenali rast o vyše 1 %. Najnovšie však trhy podporili názory ekonómov, že z pohľadu objemu išlo o najslabší rast za niekoľko mesiacov. "Ak súčasný trend slabšieho dovozu a miernejšieho rastu zásob bude pokračovať aj v ďalších týždňoch, mohlo by to znamenať, že obmedzovanie produkcie zo strany OPEC malo na trhy vplyv," uviedla v správe banka ANZ. Cena severomorskej ropnej zmesi Brent s dodávkou v apríli vzrástla do 7.35 h SEČ o 41 centov na 56,40 USD (53,16 eura) za barel (159 litrov). Cena americkej ľahkej ropy WTI rovnako s aprílovým kontraktom dosiahla 54,31 USD/barel, čo znamená rast o 32 centov.


Mileniáli a príslušníci generácie Z prestávajú dôverovať ekonomike

Mladšie generácie sú skeptické voči dianiu v spoločnosti a obávajú sa o svoju budúcnosť.

BRATISLAVA. Napriek ekonomickému rastu, všeobecnému rozvoju a príležitostiam sú mladšie generácie skeptické voči dianiu v spoločnosti a obávajú sa o svoju budúcnosť. Vyplýva to z tohtoročného prieskumu miléniovej generácie (Deloitte Global Millennial Survey 2019), ktorého sa zúčastnilo viac ako 13.000 mileniálov zo 42 krajín a viac ako 3000 respondentov generácie Z v 10 krajinách. Ekonomický optimizmus mileniálov a generácie Z je na ústupe. Viera v budúci ekonomický rast je u respondentov na najnižšej úrovni za posledných šesť rokov. Iba 26 percent respondentov očakáva, že sa hospodárska situácia v ich krajine zlepší, čo je výrazný pokles z minuloročných 45 percent . Za pesimistický názor mladých môže hlavne nerovnosť príjmov, nezamestnanosť a zlá sociálna mobilita. "Od hospodárskej krízy spred desiatich rokov až po štvrtú priemyselnú revolúciu vyrastali mileniáli a príslušníci generácie Z vo výnimočnom časovom období, ktoré ovplyvnilo ich prepojenosť, dôveru, súkromie, sociálnu mobilitu aj prácu. Táto neistota sa odráža v ich osobných názoroch na podnikanie, vládu, líderstvo a potrebu sprostredkovateľov pozitívnej spoločenskej zmeny," vysvetluje Ivana Lorencovičová, vedúca partnerka spoločnosti Deloitte. "Biznis lídri musia riešiť otázky, ktoré najviac rezonujú týmito dvoma generáciami, inak riskujeme, že nebudeme schopní prilákať mladých ľudí na konkurenčnom trhu," dodala Ivana Lorencovičová. Nerovnosť príjmov a nezamestnanosť sa uvádzali ako najväčšie výzvy, ktorým svet v súčasnosti čelí a pravdepodobne môžu za prevládajúci pesimistický názor na ekonomiku. Dve tretiny mileniálov sú presvedčené, že nie všetci majú rovnakú šancu dosiahnuť kariérny úspech. Okrem poklesu dôvery vo vládne a náboženské inštitúcie mileniáli a príslušníci generácie Z nedôverujú ani médiám. Až 43 percent z nich tvrdí, že tradičné médiá negatívne ovplyvňujú svet a 27 percent z nich vyjadrilo nulovú dôveru v médiá ako spoľahlivý zdroj informácií. Aj preto príslušníci týchto dvoch generácií zbierajú informácie z alternatívnych zdrojov. Obavy z dôsledkov sociálnych médií tiež nie sú zanedbateľné. Viac ako dve tretiny respondentov verí, že keby obmedzili sociálne médiá, boli by v lepšej fyzickej kondícii. Dokonca 41 percent by chcelo prestať s ich používaním úplne. "Napriek tomu, že si uvedomujú negatívne vplyvy sociálnych médií, vo všeobecnosti respondenti prijímajú technológie pozitívne. Sú však veľmi skeptickí ohľadom kybernetickej bezpečnosti. Dokonca až 79 percent z nich sa obáva, že sa stanú obeťami online podvodu a 78 percent z opýtaných znepokojuje, ako firmy zdieľajú ich osobné údaje medzi sebou. Aj to je dôvod, prečo až štvrtina mileniálov už ukončila spotrebiteľské vzťahy s firmami, ktoré nechránili dostatočne ich osobné údaje," uzatvára Lorencovičová.


Útoky na cudzincov v Juhoafrickej republike si vyžiadali obete

Nepokoje poháňajú najmä stúpajúca miera nezamestnanosti a chudoba.

JOHANNESBURG. Najmenej 1500 cudzincov muselo pre pretrvávajúce xenofóbne nepokoje v Juhoafrickej republike (JAR) opustiť svoje domovy. S odvolaním sa na piatkové vyhlásenie OSN o tom informovala agentúra AFP. Úrad vysokého komisára OSN pre utečencov (UNHCR) varoval pred násilím, ktoré si v oblasti Johannesburgu vyžiadalo pravdepodobne už 12 obetí na životoch. Pri xenofóbnych násilnostiach, ktoré sú podľa AFP poháňané najmä stúpajúcou mierou nezamestnanosti a chudoby v krajine, zomreli nielen cudzinci, ale aj občania JAR. "Najmenej 1500 cudzích štátnych príslušníkov, najmä migrantov, ale aj utečencov a azylantov, bolo prinútených ujsť zo svojich domovov," uviedol pre novinárov v Ženeve hovorca UNHCR Charlie Yaxley. UNHCR zaznamenal podľa jeho slov v posledných týždňoch okrem zvýšeného počtu núdzových volaní od cudzincov, ktorým v JAR vyrabovali alebo vypálili ich prevádzky, aj narastajúce množstvo hlásení "násilí zo strany gangov" alebo "sexuálne a rodovo motivovaných útokoch". JAR ako druhá najväčšia africká ekonomika predstavuje jednu z hlavných destinácií pre migrantov z iných častí čierneho kontinentu. Tí sa tam však často stávajú terčom útokov zo strany miestneho obyvateľstva, ktoré ich vníma ako príčinu vysokej miery nezamestnanosti v krajine, píše AFP. "Mnohí migranti sa teraz boja ísť do práce alebo sa venovať svojmu podnikaniu, a to bez ohľadu na to, že nemajú žiaden iný zdroj príjmov," uviedol Yaxley s tým, že často sa chcú "vrátiť domov, pretože v JAR sa už necítia bezpečne".


Na tráve v ženevskom parku vytvoril obrovský artwork

Francúzsko-švajčiarsky umelec menom Saype vytvoril v ženevskom parku Parc des Bastions monumentálny land artwork. Obraz s dĺžkou 75 metrov a šírkou 15 metrov má rozlohu 1000 metrov štvorcových a je zhotovený biologicky rozložiteľnými farbami vyrobenými z prírodných pigmentov. Toto umelecké dielo je súčasťou celosvetového projektu "Beyond Walls Project". Jeho cieľom je vytvorenie najdlhšieho symbolického ľudského reťazca na svete, ktorý podporuje hodnoty, ako sú súdržnosť, láskavosť a otvorenosť voči svetu.


Šebeja má na čele Zahraničného výboru nahradiť Katarína Cséfalvayová

František Šebej z Mosta sa vzdal poslaneckého mandátu.

BRATISLAVA. Novou predsedníčkou Zahraničného výboru NR SR by sa podľa informácií agentúry SITA mala stať poslankyňa Katarína Cséfalvayová (Most-Híd). Do funkcie by ju mal parlament zvoliť v piatok. Cséfalvayová doteraz pôsobila ako podpredsedníčka výboru pre európske záležitosti. Do parlamentu bola zvolená za stranu Sieť. V súčasnosti pôsobí ako členka poslaneckého klubu Most-Híd.Cséfalvayová vo funkcii nahradí Františka Šebeja, ktorý sa 15. marca vzdal poslaneckého mandátu. V NR SR Šebeja nahradí odborník strany na rozvoj vidieka László Balódi. Ten je v súčasnosti starostom obce Vydrany v okrese Dunajská Streda. Poslanecký sľub by mal zložiť tiež v piatok.


Turecké sily údajne zabili od júla 2015 vyše 7000 Kurdov

Turecký minister obrany zverejnil tieto údaje šesť dní pred referendom o rozšírení právomocí Erdogana.

ISTANBUL. Vyše 7000 členov militantnej organizácie Strana kurdských pracujúcich (PKK) zabili turecké bezpečnostné sily od júla 2015, keď stroskotalo prímerie medzi oboma stranami. Oznámil to v pondelok turecký minister obrany Fikri Išik. Minister zverejnil tieto údaje šesť dní pred referendom o rozšírení právomocí prezidenta Recepa Tayyipa Erdogana, poznamenala agentúra DPA. Išik taktiež povedal, že úrady v zmienenom období zadržali 3020 militantov z PKK, ktorú Turecko, Európska únia a Spojené štáty považujú za teroristickú organizáciu. Medzinárodná krízová skupina, ktorá vedie záznamy o počte obetí po zrútení prímeria, tvrdí, že v konflikte zahynulo najmenej 1133 členov PKK. Okrem nich podľa nej prišlo o život aj najmenej 392 civilistov a 897 príslušníkov tureckých bezpečnostných síl.


Slováci nechceli deliť federáciu, no so Slovenskom sú spokojní

Najväčším problémom dodnes je, že sa spoločný štát Slovákov a Čechov rozdelil bez referenda.

BRATISLAVA. Rozdelenie česko-slovenskej federácie bez referenda nevie politikom ani po 25 rokoch odpustiť väčšina oslovených ľudí na Slovensku aj v Česku. Na druhej strane takmer polovica opýtaných považuje rozdelenie za dobrý krok, ukázal prieskum Inštitútu pre verejné otázky a českého Centra pre výskum verejnej mienky. Podľa prieskumu verejnej mienky z roku 1993 by pritom proti zániku ČSFR hlasovali dve tretiny ľudí na Slovensku. „Postoj k rozdeleniu v oboch republikách ovplyvňuje vek," povedala pri predstavovaní výsledkov Zora Bútorová z IVO. Najviac odporcov rozdelenia malo v prieskume viac ako 65 rokov, naopak, za správny považuje rozpad ČSFR 52 percent opýtaných od 25 do 34 rokov. Za najväčší problém považujú oslovení ľudia fakt, že sa na ich názor nikto z politikov nepýtal. Len päť percent respondentov na Slovensku aj v Česku si myslí, že rozdelenie bez referenda bolo určite správne, naopak, absolútne proti je tretina ľudí v oboch krajinách. „Je evidentné, že ľudia s kritickým názorom na rozdelenie ČSFR v referende videli možnosť, ako tomu zabrániť. Dodnes negatívne hodnotia skutočnosť, že im to politici svojím rozhodnutím znemožnili," povedala Paulína Tabery z CVVM. Takmer polovica ľudí na Slovensku aj v Česku si myslí, že zánik federácie priniesol rovnako veľa dobrých aj zlých vecí. Českí respondenti sa omnoho častejšie odpovedi o aktuálnych pomeroch vyhýbali. Prieskum sa zaoberal aj tým, do akej miery sú ľudia na svoju krajinu v súčasnosti hrdí. Napriek nesúhlasu so spôsobom delenia federácie je dnes na Slovensko hrdých 65 percent oslovených ľudí. „Podiel priaznivo naladených respondentov mierne rastie so zvyšujúcim sa vzdelaním," upozornila Bútorová. Najviac hrdí na Slovensko boli podľa prieskumov obyvatelia v roku 2008, až 77 percent opýtaných. Medzi najväčších patriotov sa v prieskume prekvapivo zaradili sympatizanti SaS, 79 percent z nich odpovedalo, že ľudia môžu byť hrdí na to, čo Slovensko dosiahlo za 25 rokov samostatnosti. Tesne za nimi nasledujú voliči SNS, KDH či Smeru. Naopak len 56 percent voličov ĽSNS odpovedalo, že ľudia môžu byť hrdí na výsledky republiky. Najskeptickejšími v tomto ohľade sú s 54 percentami nevoliči. Prieskum robila agentúra Focus na Slovensku od 4. do 11. októbra 2017, CVVM v Česku od 9. do 19. oktróbra 2017. Oba prieskumy sa robili osobnými rozhovormi na vzorkách dospelých obyvateľov, na Slovensku išlo o 1003 respondentov, v Česku o 905.


Odchovanec Mlynarovič ostane v Poprade aj v nasledujúcej sezóne

POPRAD. Tipsportligový klub HK Poprad sa dohodol na predĺžení spolupráce s útočníkom Samuelom Mlynarovičom. Dvadsaťsedemročný krídelník sa po dvojročnej anabáze v Kazachstane vrátil pred minulou sezónou späť do materského klubu. V 48 dueloch základnej časti zaznamenal 25 bodov (10+15), v troch zápasoch play off pridal jednu asistenciu. "Mojou prioritou bolo pôsobiť v Poprade, kde chcem nadviazať na druhú polovicu uplynulej sezóny. V minulej sezóne sa klub stabilizoval a markantne napredoval lepším smerom," povedal pre oficiálnu stránku klubu.   Veľkú váhu malo zloženie tímu a spoluhráči, s ktorými si popradský odchovanec rozumie. "Verím, že nám to pôjde ako na konci sezóny a udržia sa formácie, ktoré hrali spolu a bude sa nám dariť aj v novej sezóne," zaželal si.


Kunsthalle prináša súčasné umenie z Brazílie v podaní Carmely Gross

Konceptuálna a svetelná umelkyňa sa predstavuje v rámci brazílskeho kultúrneho festivalu.

BRATISLAVA. Vstupná sála bratislavskej Kunsthalle LAB odštartovala jesennú sezónu samostatnou výstavou významnej súčasnej brazílskej výtvarníčky Carmely Gross. Spoznať jej tvorbu, ktorú vo svojej zbierke vlastní napríklad Múzeum moderného umenia (MoMA) v New Yorku, možno do 26. novembra v prízemných priestoroch kunsthalle v Dome umenia na Námestí SNP, agentúru SITA o tom informoval Marek Kuchár zo Slovenského centra vizuálnych umení / Kunsthalle Bratislava. Kurátor výstavy Jacopo Crivelli Visconti vybral do komornej expozície typické diela autorky, ktoré prezentujú jej štýl a poetiku. Na výstave konceptuálnej a svetelnej umelkyne Carmely Gross (1946) tak nechýba pre jej tvorbu charakteristická inštalácia z kovu a svetla O Fotógrafo (Fotograf). Inštaláciu počas viac ako 40-ročnej kariéry umelkyne videli návštevníci množstva múzeí, galérií či bienále umenia po celom svete, napríklad na Bienále v Moskve a Bienále súčasného umenia v Sao Paulo. Súčasťou výstavy je aj sprievodné video Luz del fuego (Svetlo ohňa), vytvorené z nájdených reportážnych fotografií výbuchov, vojnových konfliktov či občianskych nepokojov v rôznych častiach sveta. Napriek tomu, že práce Carmely Gross sa často vzťahujú k verejnému priestoru a majú mestský charakter, stojí na začiatku väčšiny z nich kresba. Rovnakým spôsobom postupovala autorka aj pri príprave inštalácie šitej na mieru pre priestor Kunsthalle LAB. „Niektoré kovové stojany skoro neviditeľné, veľa zamotaných drôtov na zemi. Rozptýlené reaktory spájajúce káble a zásuvky. Stopy po červenom svetle kreslia v prázdnom priestore nízku postavu muža. Je to fotograf?,“ približuje svoje dielo v tlačovej správe k výstave sama výtvarníčka. Jej výstava sa dá v kunsthalle vidieť denne okrem utorkov od 12:00 do 19:00 a v stredu od 13:00 do 20:00. Výstava vznikla v spolupráci s Veľvyslanectvom Brazílie v Bratislave a je súčasťou brazílskeho kultúrneho festivalu v Bratislave – Brazilslava, ktorý sa koná po prvý raz od 7. septembra do 5. októbra. Prezentuje veľa rozličných aspektov brazílskej kultúry, hudbu, umenie, kino, dizajn a ďalšie. Viac o jeho programe možno nájsť na https://www.citylife.sk/festival/brazilslava-2017 .


Čínsky prezident sľúbil väčšie otvorenie trhu krajiny so spotrebnými tovarmi

Na päťdňovom podujatí v Šanghaji sa zúčastňuje 3 600 firiem zo 152 krajín.

ŠANGHAJ. Čínsky prezident Si Ťin-pching sľúbil väčšie otvorenie rastúceho trhu krajiny so spotrebnými tovarmi. Vyhlásil to na pondelkovom otvorení veľtrhu China International Import Expo v Šanghaji, ale neponúkol odpoveď na sťažnosti USA a Európskej únie na politiku Pekingu v oblasti technológií a obmedzovaní zahraničných firiem. "Je našim úprimným záväzkom otvoriť čínsky trh," povedal prezident a sľúbil "stimulovať potenciál pre zvýšenie dovozu", vrátane zníženia nákladov pre dovozcov a zlepšenia kúpnej sily spotrebiteľov.Na päťdňovom podujatí v Šanghaji sa zúčastňuje zhruba 3 600 firiem zo 152 krajín. Podnikateľské organizácie sa však sťažujú, že hoci Peking zvyšuje dovoz, aby to poslúžilo čínskym výrobcom a spotrebiteľom, zároveň blokuje prístup do niektorých odvetví, vrátane financií a logistiky.Si Ťin-pching poskytol "málo konkrétnych riešení, ktoré sa zameriavajú na obavy zahraničnej podnikateľskej komunity", povedal Kenneth Jarrett, prezident Americkej obchodnej komory v Šanghaji. Zároveň poznamenal, že čínsky prezident sľúbil lepšiu ochranu zahraničných patentov a iného duševného vlastníctva, ktoré podľa sťažností firiem čínski konkurenti kopírujú. Šéf Americkej obchodnej komory v Šanghaji však dodal, že firmy potrebujú vidieť, že ochrana sa uplatňuje.


Macronová s Trumpovou sa stále smiali, majú rovnaký zmysel pre humor

BRATISLAVA. Prvé dámy Francúzska a Spojených štátov Brigitte Macronová a Melania Trumpová sa počas spoločného programu na tohtotýždňovej návšteve francúzskeho prezidentského páru v USA stále smiali a zistili, že majú rovnaký zmysel pre humor. Macronová sa s tým po skončení návštevy zverila francúzskym médiám. Trumpová podľa nej v súkromí nie je ani náhodou taká vážna a prísna, ako sa tvári pri oficiálnych príležitostiach, to je len jej maska. "Má veľmi silnú osobnosť, ale veľmi usilovne to skrýva. Smeje sa v jednom kuse, na všetkom. Ale ukazuje to menej ako ja," charakterizovala Macronová 48-ročnú bývalú slovinskú modelku."V skutočnosti je s ňou veľká zábava. Máme rovnaký zmysel pre humor. Veľa sme sa smiali," popísala prvá dáma Francúzska svoje interakcie s manželkou Donalda Trumpa.Trumpová je podľa Macronovej veľmi obmedzená pozíciou prvej dámy USA. "Nemôže robiť nič," prezradila Macronová. "Nemôže dokonca ani otvoriť okno na Bielom dome. Nemôže ísť von. Je obmedzená ďaleko viac než ja. Ja chodím von v Paríži každý deň," povedala manželka Emmanuela Macrona.


Trump odmietol podozrenia v spojení s Ruskom, označil ich za výmysel demokratov

Trump obvinenia vníma ako manéver na odvrátenie pozornosti od kampane demokratov.

WASHINGTON. Obvinenia spájajúce Trumpovu administratívu s ruským vplyvom nie sú ničím iným ako komplotom opozičnej strany, napísal v pondelok na Twitteri americký prezident Donald Trump. "Demokrati si tento ruský príbeh vymysleli a rozširujú ho, aby odpútali pozornosť od toho, že viedli hroznú kampaň," napísal Trump. Reagoval na obvinenia, že ruskí predstavitelia pred vlaňajšími prezidentskými voľbami nenáležitým spôsobom zasahovali do jeho predvolebnej kampane. "James Clapper a iní vyhlásili, že neexistujú nijaké dôkazy na to, že sa prezident Spojených štátov spolčil s Ruskom. Tento príbeh je z kategórie FALOŠNÝCH SPRÁV a všetci to vedia!" napísal na Twitteri Trump s odkazom na nedeľný rozhovor, ktorý spravodajskej televízii BBC poskytol bývalý šéf amerických tajných služieb James Clapper. Ten pre BBC totiž povedal, že nevie o nijakých dôkazoch, ktoré by Trumpa alebo niekoho z jeho tímu spájali s Ruskom.


Nemecko sužujú rozsiahle povodne, napáchali už miliónové škody

BERLÍN. Nemecko sužujú v týchto dňoch rozsiahle povodne, ktoré zasiahli viaceré regióny spolkovej republiky. Kým v niektorých z nich, napríklad v spolkových krajinách Durínsko a Hesensko, došlo k miernemu upokojeniu situácie na vodných tokoch a postupnému klesaniu ich hladín, v iných - predovšetkým v dolnosaskom okrese Goslar - bola situácia katastrofická. Primátor rovnomenného sídelného mesta Oliver Junk na tlačovej konferencii hovoril, že Goslar nezažil také dramatické povodne v uplynulých 80 rokoch. Ľudí museli evakuovať zo starého mesta, škody v objeme rádovo miliónov eur vznikli na infraštruktúre, tak na cestných komunikáciách, ako aj na mostoch. V ostatných hodinách však aj z tejto oblasti prichádzajú trocha pozitívnejšie informácie. Stav núdze vyhlásili v severonemeckých Brémach. Meteorológovia varovali pred extrémami počasia tak v Berlíne, ako aj v spolkovej krajine Brandenbursko, kde zrážky naďalej pokračujú. Môže tam dôjsť k zaplaveniu ulíc, ciest a nemožno vylúčiť ani zosuvy pôdy. Varovanie, v rámci ktorého občanov vyzvali, aby ponechali dvere i okná uzavreté, platí do štvrtka 6.00 h. V brandenburskom Leegebruchu sú už ulice pritom pod vodou. Rovnako je pod vodou obytná štvrť v štvrti Tegel nemeckej metropoly Berlín. Vo viacerých oblastiach hrozilo pretrhnutie hrádzí a vyliatie tokov z korýt. Z ostrova Rujana prišla správa o vážnej nehode, ktorú takisto zavinili pokračujúce zrážky a pri ktorej utrpeli dvaja dovolenkári životunebezpečné zranenia. Osud ženy, ktorá žila pri rieke Holtemme a ktorá je nezvestná od utorka, zostáva neznámy. Podľa policajných zdrojov nemožno vylúčiť, že 69-ročná seniorka z mesta Wernigerode v spolkovej krajine Sasko-Anhaltsko padla do rieky.


Herrera zadarmo prestúpil z Manchestru United do PSG

PARÍŽ. Španielsky futbalista Ander Herrera prestúpil do francúzskeho Paríža St. Germain. V sezónach 2014 až 2019 hral v Manchestri United, po skončení uplynulej sezóny však nepredĺžil zmluvu a do Paríža prišiel bez odstupného. Dvadsaťdeväťročný stredopoliar podpísal podľa agentúry AFP päťročnú zmluvu do júna 2024.


Rok ukončí ako svetová jednotka Kerberová, Cibulková ostala piata

O dve priečky si pohoršili obe sestry Schmiedlové.

LONDÝN. Slovenská tenistka Dominika Cibulková figuruje v najnovšom vydaní rebríčka WTA naďalej na piatom mieste. Jej pozícia sa oproti prechádzajúcemu renkingu nezmenila, na konte má stále 4875 bodov. Na poste svetovej jednotky zakončí úspešný rok Nemka Angelique Kerberová (9080 bodov) pred druhou Američankou Serenou Williamsovou a treťou Poľkou Agnieszkou Radwaňskou. V najlepšej desiatke už na sklonku sezóny nenastali zmeny, ale Češka Petra Kvitová po zisku celkového triumfu na podujatí WTA Elite Trophy v čínskom Ču-chaji poskočila z trinástej na jedenástu priečku. Z ďalších Sloveniek Kristína Kučová zotrvala na 80. pozícii, Jana Čepelová si pohoršila o dve miesta a patrí jej aktuálne 100. priečka. 1. (1.) Angelique Kerberová (Nem.) 9080 bodov, 2. (2.) Serena Williamsová (USA) 7050,  3. (3.) Agnieszka Radwanská (Poľ.) 5600,  4. (4.) Simona Halepová (Rum.) 5228,5. (5.) Dominika Cibulková (SR) 4875, 6. (6.) Karolína Plíšková (ČR) 4600,7. (7.) Garbine Muguruzová-Blancová (Šp.) 4236,8. (8.) Madison Keysová (USA) 4137,9. (9.) Svetlana Kuznecovová (Rus.) 4115,10. (10.) Johanna Kontová (V. Brit.) 3640,...80. (80.) Kristína Kučová 798,100. (98.) Jana Čepelová 662,119. (121.) Rebecca Šramková 498,156. (157.) Magdaléna Rybáriková 369,225. (222.) Viktória Kužmová 230,227. (225.) Anna Karolína Schmiedlová 227,228. (226.) Daniela Hantuchová 227,340. (338.) Michaela Hončová 118,389. (388.) Vivien Juhászová 92,390. (390.) Chantal Škamlová 92,393. (419.) Zuzana Zlochová 91,421. (423.) Lenka Juríková 82,438. (436.) Tereza Mihalíková 76,455. (453.) Kristína Schmiedlová (všetky SR) 72


Firma nevie, prečo k fontáne v Karlovej Vsi nepostavila prípojku

Firma tvrdí, že s odstupom tak dlhého času, dôvod jednoznačne určiť nevie.

BRATISLAVA. Fontána na Pribišovej ulici v bratislavskej časti Karlova Ves, ktorú postavila v roku 2011 spoločnosť Strabag, nemá už zopár rokov vodovodnú prípojku. Na základe kontroly to zistil miestny kontrolór Miloslav Hrádek. Na zistenia reagoval zhotoviteľ s tým, že nie je možné s odstupom tak dlhého času jednoznačne určiť dôvod, prečo nevybudovali k fontáne prípojku. Pre agentúru SITA to uviedla hovorkyňa spoločnosti Strabag Edita Novotná.Karlova Ves investovala do fontány 469 830 eur. Po kontrole Miloslav Hrádek odhadol škodu na 17-tisíc eur. „Spoločnosť Strabag s.r.o. ako riadny zmluvný partner bez váhania pristúpila a stále pristupuje k odstraňovaniu vzniknutej situácie. Za týmto účelom stále komunikuje na technickej, ako aj právnej úrovni s tým, aby došlo k vyriešeniu vzniknutej situácie, a to predovšetkým k spokojnosti miestnej časti Karlova Ves a jej občanov,“ uviedla Edita Novotná. Miestny úrad chce celú záležitosť riešiť právnou cestou, keďže nesúhlasia s dohodou o urovnaní so spoločnosťou Strabag. Podľa miestnej časti totiž v dohode chýbajú viaceré dôležité časti, ako napríklad chýbajúce prílohy k "odsúhlaseným rozsahom nevykonaných prác alebo ich finančný objem".Nevybudovanie vodovodnej prípojky v skutočnosti znamená, že vodu manuálne dopĺňa pracovník Verejnoprospešných služieb Karlovej Vsi. Mestská časť už požiadala magistrát a Bratislavskú vodárenskú spoločnosť o súhlas s vybudovaním prípojky, aby bola fontána pripravená pred začiatkom sezóny. Prvé fontány spustia v Bratislave už 15. apríla.


Odbory v trnavskej automobilke obvinili vedenie, že marí štrajk

TRNAVA. Odbory v trnavskej automobilke obvinili vedenie závodu, že marí hlasovanie o štrajku. Vedenie to odmieta a reaguje, že viacerí zamestnanci ho oslovili s otázkou, ako postupovať, ak chcú svoj súhlas so štrajkom odvolať. Hlasy pre vyhlásenie štrajku začala Základná organizácie (ZO) Odborového zväzu (OZ) Kovo v automobilke zbierať pred niekoľkými dňami. Predchádzalo tomu vyhlásenie štrajkovej pohotovosti po tom, ako sa pri rokovaní o kolektívnej zmluve strany nedokázali dohodnúť na navýšení miezd. Odborovej organizácií boli od niektorých zamestnancov doručené listiny Odvolanie súhlasu s vyhlásením a uskutočnením štrajku. Odbory tvrdia, že tieto dokumenty sú distribuované priamo zamestnávateľom na osobitných stretnutiach so zamestnancami. "Máme za to, že toto odvolanie má spochybniť už prejavený súhlas zamestnanca so štrajkom, respektíve má smerovať k spochybneniu vôle zamestnanca súhlasiť so štrajkom, ktorú legálne a legitímne prejavil v hlasovaní," uviedol predseda ZO OZ Kovo PCA Slovakia Milan Minárech. Minárech dodal, že presvedčenie o distribúcií týchto dokumentov zo strany zamestnávateľa vyplýva aj z toho, že tieto dokumenty sú rovnaké, štandardizované, s rovnakým znením textu, tlačené na typickom recyklovanom papieri používanom štandardne u zamestnávateľa. ZO považuje takéto konanie za marenie a zasahovanie do hlasovania o štrajku, porušenie zákona a ďalších noriem. OZ odmieta aj spôsob distribúcie odvolaní súhlasov. "Máme dôvodné podozrenie, že podpisovanie odvolaní súhlasov prebieha pod nátlakom," uvádza sa vo vyhlásení ZO. Podľa predsedu Minárecha bude ZO akékoľvek dokumenty, ktorých cieľom je nahradiť legálnu hlasovaciu listinu o vyhlásení štrajku považovať vo vzťahu k hlasovaniu o štrajku za irelevantné. "Žiadame zamestnávateľa, aby upustil od distribúcie odvolaní a neobmedzoval právo odborov realizovať hlasovanie o vyhlásení štrajku a právo zákonný štrajk vyhlásiť," dodal Minárech. Vedenie PSA Groupe Slovakia v reakcii uviedlo, že za posledné dni dostalo veľa otázok a podnetov, ktoré poukazujú na vážne pochybenia pri hlasovaní o štrajku, ktoré organizuje odborová organizácia. "Zamestnanci, ktorí sa na nás obrátili, tvrdili, že hlasovali v časovej tiesni, pri hlasovaní nemali dostatok informácií o štrajku a o jeho dôsledkoch a neuvedomili si, že počas štrajku môžu prísť o mzdu," uviedol v stanovisku hovorca Peter Švec. Automobilka preto v utorok 29. mája požiadala OZ Kovo o stanovisko, čo by poradili zamestnancom, ktorých zastupujú a ktorí zmenili názor a nechcú byť účastníkom štrajku. "O toto stanovisko pre zamestnancov teraz automobilka žiada odborovú organizáciu verejne," oznámil Švec. Automobilka, ako dodal, odmieta, že by akokoľvek marila hlasovanie o štrajku a že by pod nátlakom dávala podpisovať zamestnancom akékoľvek dokumenty. Hlasovanie o štrajku začala odborová organizácia po 11 mesiacoch od začatia vyjednávania, keď jej automobilka poslala návrh novej kolektívnej zmluvy.


Ráž stiahol súhlas s kandidatúrou na člena Dozornej rady úradu pre dohľad

Dozorná rada mala mať dvoch nových členov.

BRATISLAVA. Generálny tajomník služobného úradu Ministerstva zdravotníctva (MZ) SR Jozef Ráž stiahol svoj súhlas s kandidatúrou na člena Dozornej rady Úradu pre dohľad nad zdravotnou starostlivosťou (ÚDZS). Oznámil to listom Kancelárii predsedu Národnej rady (NR) SR s tým, že tak robí z osobných dôvodov. Dozorná rada ÚDZS mala mať dvoch nových členov. Okrem Ráža sa ním mal od 24. júna stať aj prednosta chirurgického oddelenia Fakultnej nemocnice s poliklinikou v Žiline Juraj Váňa. Vyplýva to z návrhu Ministerstva zdravotníctva SR. Ráž a Váňa mali vo funkcii nahradiť doterajšieho člena rady Martina Huorku, ktorému sa koncom júna končí funkčné obdobie.


Obávajú sa Kremľa. Ruská agentúra nebude zverejňovať predvolebné prieskumy

Levadove centrum sa muselo podľa nových zákonov registrovať ako zahraničný agent.

MOSKVA. Levadove centrum, najznámejšia ruská agentúra na výskum verejnej mienky, v utorok oznámila, že nebude zverejňovať výsledky predvolebných prieskumov pred prezidentskými voľbami, ktoré sa uskutočnia 18. marca. Ako vysvetlil riaditeľ centra Lev Gudkov v rozhovore pre denník Vedomosti, agentúra síce bude prieskumy vykonávať, no ich výsledky zverejňovať nebude, keďže sa obáva reakcie Kremľa. Levadove centrum sa totiž podobne ako desiatky ďalších známych organizácií a inštitúcií muselo podľa nových zákonov registrovať ako "zahraničný agent", keďže dostáva finančné príspevky na svoje fungovanie aj zo zahraničia. To Putinov režim považuje za znak, že organizácia pôsobí v záujme cudzích mocností. Levadove centrum sa podľa Gudkova obáva, že keby počas predvolebnej kampane zverejňovalo prieskumy, ruské úrady by ho mohli obviniť, že sa ako "zahraničný agent" snaží ovplyvňovať volebné výsledky a mohli by ho tak postaviť už úplne mimo zákon. Putinov hovorca Dmitrij Peskov v reakcii na rozhodnutie Levadovho centra vyhlásil, že mu je síce ľúto, že táto organizácia prieskumy nebude zverejňovať, no je to podľa neho "otázka dodržiavania zákonov".


Rakúsky prezident vyzval politikov, aby sa usilovali vyriešiť vládnu krízu

Bellen sa ospravedlnil za obraz, ktorý politika občanom momentálne ukazuje.

VIEDEŇ. Rakúsky prezident Alexander Van der Bellen apeloval v utorok večer v príhovore súvisiacom s aktuálnou politickou krízou, ktorú vyvolalo zverejnené korupčné video, na politikov, aby sa snažili nájsť cestu z vládnej krízy. Informovala o tom agentúra APA. "Teraz nie je čas na predvolebné prejavy," povedal Van der Bellen. "Nepýtajte sa, či to prinesie niečo vašej strane, ale či to pomôže Rakúsku," vyzval politikov. Zároveň sa obrátil na Rakúšanov s prosbou, aby sa v týchto chvíľach neodvrátili od politiky a v nedeľu sa zúčastnili na voľbách do Európskeho parlamentu. Prezident sa ospravedlnil za obraz, ktorý politika občanom momentálne ukazuje. "Takíto nie sme. Takéto Rakúsko jednoducho nie je," prízvukoval. "Teraz to musíme všetci spoločne dokázať," dodal. Denník Kronen Zeitung medzitým zverejnil zatiaľ nepotvrdené mená nových ministrov. Ministrom vnútra by sa mal podľa neho stať bývalý predseda Najvyššieho súdneho a kasačného dvora Eckart Ratz. Rezort sociálnych vecí by mal viesť Walter Pöltner, ktorý na tomto ministerstve v minulosti pôsobil ako riaditeľ jednej z jeho sekcií. Ministerstvo dopravy a digitálnej infraštruktúry by mala prevziať šéfka spoločnosti Austro Control Valerie Hacklová. Ministrom obrany by sa mal stať zástupca náčelníka generálneho štábu Johann Luif. Mená nových ministrov dočasnej vlády budú oproti pôvodným predpokladom známe až v stredu, keď takisto okamžite zložia prísahu do rúk prezidenta.


Rekonštrukcia Mlynských nív obmedzí autobusové linky MHD

Od pondelka (16.7.) rána sa zmení trasa liniek 50, 70 a 88.

BRATISLAVA. Rekonštrukcia bratislavských Mlynských nív obmedzí od pondelka (16.7.) rána autobusové linky MHD 50, 70 a 88. Dôvodom dopravných obmedzení bude rozsiahla rozkopávka v križovatke Mlynské nivy - Karadžičova. Pre sťažené prevádzkové podmienky a predpokladané zdržania v doprave bude autobusová doprava MHD v tomto úseku odklonená. Predpokladaný termín ukončenia dočasnej zmeny v doprave je polovica septembra. Informuje o tom Dopravný podnik Bratislava. Dotknuté linky bratislavskej MHD budú od pondelka od začiatku dennej premávky presmerované. Linka 50 bude jazdiť od zastávky Dulovo námestie priamo po trase Košická, Most Apollo, kde sa napojí na svoju trasu. Cestujúci majú autobusovú stanicu dostupnú zo zastávky Košická, zo zastávky Twin City a Panorama City môžu využiť buď peší presun na zastávku Košická, alebo prestup prostredníctvom linky 88. Linka obslúži zastávku Košická (ako linka 68). Neobslúži zastávky Svätoplukova, Autobusová stanica, Twin City a Panorama City. Linka 70 bude smerovať od zastávky Novohradská vľavo po trase Košická, Landererova, Dostojevského rad, kde sa od zastávky Malá scéna napojí na svoju trasu. Cestujúci majú autobusovú stanicu dostupnú aj zo zastávky Košická, cestujúci zo zastávky Twin City môžu využiť peší presun na zastávku Panorama City. S poj obslúži zastávky Košická (ako linka 68), Prístavná (ako linka 88) a Panorama City. Neobslúži zastávky Svätoplukova, Autobusová stanica a Twin City. Linka 88 zo smeru Most SNP bude jazdiť od zastávky Twin City vpravo po trase Mlynské nivy, Košická a Most Apollo, kde sa od zastávky Most Apollo napojí na svoju trasu smerom späť pod Most SNP. Linka obslúži zastávky Autobusová stanica na ulici Mlynské nivy (smer Košická/Svätoplukova) a Košická (ako linka 68). Neobslúži zastávku Autobusová stanica pri budove VÚB, Twin City (smerom pod Most SNP) a Panorama City (smerom pod Most SNP). Spoločnosť HB Reavis, ktorá v Bratislave stavia novú autobusovú stanicu, začala od mája s celkovou rekonštrukciou ulice Mlynské nivy. Aktuálne začína s výstavbou podzemného kruhového objazdu. Z tohto dôvodu musia vodiči počítať s dopravnými obmedzeniami. Rekonštrukcia Mlynských nív je rozdelená na viacero fáz, k celkovej uzávere ulice nedôjde. Obnova je vyčíslená predbežne na 24 miliónov eur, investor ju zrealizuje na vlastné náklady. Počiatočné fázy by mali byť ukončené počas tohtoročnej jesene. Nový bulvár by mal byť k dispozícii pre obyvateľov i návštevníkov Bratislavy na jeseň 2019.


Obhajca zeleného dresu Michael Matthews na Tour skončil. Je mi to ľúto, vraví Sagan

Matthews skončil

ONLINE prenos

Profil etapy

Sagan vs. Gaviria

Ohlasy médií

VIDEO

FOTO

PARÍŽ. Austrálsky cyklista Michael Matthews z tímu Sunweb odstúpil z pretekov Tour de France 2018. Podľa zverejnených informácii sa v stredu ráno zobudil so zvýšenou teplotou a nepostavil sa na štart piatej etapy. "Dnes ráno volal Michael tímovému lekárovi, že musel v priebehu noci zvracať. Mal problémy so spánkom a nemohol sa ani naraňajkovať. Zároveň jeho telesná teplota neustále stúpala," uviedol riaditeľ tímu Luke Roberts. Lídrom tímu Sunweb v súboji o celkové víťazstvo je víťaz minuloročného Gira Tom Dumoulin z Holandska, no Matthews mal od tímu určitú voľnosť, týkajúcej sa možného víťazstva v niektorých etapách. Práve stredajšia a štvrtková etapa predstavovali ideálne možnosti pre Austrálčana, aby zabojoval o etapový triumf. K jeho odstúpeniu sa vyjadril aj 5-násobný víťaz bodovacej súťaže Peter Sagan. "Je mi to veľmi ľúto, no nemyslím, že chcel tento rok bojovať o zelený dres, čo zdôrazňoval aj pred pretekmi. Nikdy nie je príjemné ukončiť pôsobenie na Tour pre chorobu," uviedol trojnásobný majster sveta Sagan. Do piatej etapy nenastúpil ani Francúz Alex Domont z tímu AG2R La Mondiale. Dôvodom boli početné zranenia, ktoré si spôsobil pri páde v záverečných kilometroch štvrtej etapy. Podľa vyjadrení lekárov utrpel Domont zlomeninu pravej kľúčnej kosti a poranenia hlavy, vylúčili však zlomeninu lebky. Dvadsaťsedemročný Francúz bol jedným z domestikov tímu, na ktorého sa mal v horských etapách spoliehať líder tímu Romain Bardet. Rovnaký osud postihol aj Tiesja Benoota zo zoskupenia Lotto Soudal. Dvadsaťštyriročný Belgičan síce dokončil štvrtú etapu, avšak okamžite zamieril k lekárom, ktorí mu museli zašiť rany na tvári viacerými stehmi. Okrem toho mu diagnostikovali druhostupňové vykĺbenie ramena. Podľa videa, ktoré na sociálnej sieti zverejnil samotný tím, by nebolo zodpovedné, ak by Tiesj pokračoval v pretekoch.


Kotleba čelí ďalšej obžalobe v prípade kontroverzných šekov

Kotleba rozdával šeky na 1488 eur, číslo je používané v symbolike extrémistov.

BRATISLAVA. Predseda parlamentnej ĽSNS Marian Kotleba čelí ďalšej obžalobe v kauze kontroverzných šekov, ktoré v minulosti rozdával chudobnejším rodinám. "Prokurátor Úradu špeciálnej prokuratúry (ÚŠP) podal 28. októbra obžalobu na Mariana Kotlebu, obvineného z prečinu prejavu sympatie k hnutiu smerujúcemu k potlačeniu základných práv a slobôd," informovala v pondelok TASR hovorkyňa ÚŠP Jana Tökölyová. Ako priblížila, skutok sa stal v marci 2017 na Obchodnej akadémii v Banskej Bystrici. Marian Kotleba odovzdal takmer pred 400 pozvanými hosťami trom zúčastneným rodinám finančný dar prostredníctvom symbolických šekov, ktoré boli vystavené na sumu 1488 eur. "Pričom číslo 1488 je známe a používané v symbolike extrémistov, a je spojením čísel 14 (14 slov Davida Lanea, pravicového teroristu) a 88 (ôsmym písmenom v abecede je H, pričom HH je skrátený tvar nacistického pozdravu 'Heil Hitler!'), čím verejne a na mieste verejnosti prístupnom najmä používaním hesiel prejavoval sympatie k rasistickej a (neo)nacistickej ideológii," dodala hovorkyňa. Senát Najvyššieho súdu (NS) v júli zamietol sťažnosť prokurátora ÚŠP voči rozhodnutiu Špecializovaného trestného súdu (ŠTS) v Pezinku, ktorý na jeseň minulého roka zamietol obžalobu na predsedu ĽSNS v kauze šekov pre chudobných. Najvyšší súd sa vtedy stotožnil s názorom súdu prvého stupňa, pokiaľ ide o procesné pochybenie týkajúce sa porušenia obhajobných práv obvineného.


Pri železničných staniciach môže pribudnúť takmer 900 parkovacích miest

Železnice plánujú spolupracovať s mestami.

BRATISLAVA. Pri viacerých železničných staniciach na Slovensku by mohli vzniknúť nové parkoviská. Železnice Slovenskej republiky (ŽSR) plánujú v spolupráci s mestami a obcami vytvoriť pri staniciach celkovo 856 parkovacích miest pre autá. "Máme ambíciu pritiahnuť ľudí na železnicu a na to, aby sme to urobili, musíme, samozrejme, zvýšiť kvalitu a komfort," priblížil generálny riaditeľ ŽSR Martin Erdössy na štvrtkovej tlačovej konferencii v Bratislave. Viac ako 80 percent ľudí na Slovensku býva podľa jeho slov vo vzdialenosti do 30 minút od najbližšej železničnej stanice. A to či už chôdzou, bicyklom, alebo autom. Téma parkovísk je preto podľa Erdössyho momentálne veľmi aktuálna. Železnice sa tak inšpirovali príkladom z Rakúska a rozhodli sa prenajať obciam a mestám pozemky, ktoré vlastnia pri železničných staniciach. Samosprávy by na nich mohli vybudovať parkoviská a prevádzkovali by ich. Aktuálne ŽSR vytypovali 14 miest a obcí, ktoré vo februári oslovili listom s takouto ponukou. K 20. marcu o ňu prejavilo záujem šesť z nich, a to Galanta, Piešťany, Prešov, Šurany, Topoľčany a mestská časť Bratislava - Devínska Nová Ves. ŽSR im chcú pozemky pri staniciach prenajímať za "špeciálnu cenu". "Spravujeme majetok štátu, nemôžeme sa baviť o tom, že dáme niečo zadarmo alebo za symbolickú cenu," dodal Erdössy. Cieľom by však podľa neho nemal byť zisk, ale služba. Parkoviská by tak mali v ideálnom prípade hospodáriť vyrovnane. Niektoré obce majú záujem takéto parkovanie spoplatniť, iné nie. Podľa generálneho riaditeľa ŽSR môže byť napríklad cestou symbolický poplatok za parkovanie. V niektorých prípadoch by však mohla fungovať aj spolupráca miest so štátnym osobným dopravcom Železničnou spoločnosťou Slovensko (ZSSK). Spoločnosť už podľa Erdössyho prejavila záujem o prenájom niektorých parkovacích miest, ktoré by boli súčasťou ceny cestovného lístka. Celkovo majú ŽSR vytypovaných niekoľko desiatok lokalít, ktoré by podľa nich boli vhodné na takéto projekty. Vyzývajú však aj na aktivitu samotné mestá a obce. "Rád by som vyzval všetky obce, mestá, vyššie územné celky, ktoré majú záujem o takúto spoluprácu, aby sa na nás obrátili a naše odborné zložky budú hľadať možnosti, ako v danej lokalite zrealizovať takýto projekt," apeloval Erdössy.


Žena, ktorá močila na Korán, ohrozila bezpečnosť Slovenska

Na videu obvinenej Sheily Sz., kde vyzývala na boj proti moslimom, viala v pozadí slovenská vlajka.

BRATISLAVA. Vo videu vyzývala na násilie proti moslimom, ktorých označila za parazitov a svrab a v jeho pozadí mala slovenskú zástavu. Videom, na ktorom obvinená Sheila Sz. zneucťuje knihu, o ktorej tvrdí, že je to Korán, urobila zo Slovenska podľa bezpečných analytikov možný terč pre teroristov. Na túto súvislosť upozornil bloger Ján Benčík, ktorý sa zaoberá odkrývaním extrémistov a konšpirátorov na sociálnych sieťach. Videu totiž venovali pozornosť aj svetové médiá. „Slovensko sa vinou nerozumného konania tejto ženy môže stať terčom teroristov,“ pripúšťa Jaroslav Naď z mimovládnej organizácie Slovenský inštitút pre bezpečnostnú politiku. Riziko takýchto útokov sa po zverejnenom videu podľa neho zvýšilo. Na videu, ktoré zverejnila na svojom facebookovom profile 16. decembra minulého roka, 24-ročná žena, vytrháva strany z knihy s nápisom The Quran (Korán), potom ich zapáli a roztrhanú knihu pomočí. Vyzýva pri tom na boj proti moslimom. Po tom, ako ju minulý piatok zadržala polícia, jej prívrženci na facebooku ju začali označovať za česko-slovenskú Janu z Arku 21. storočia. Svojím činom však ohrozila bezpečnosť krajiny aj podľa českého experta na terorizmus Andora Šándora. „Nechcem to porovnávať s karikatúrou Mohameda, po ktorej teroristi vykonali rituálnu popravu redaktorov časopisu, ale normálni ľudia sa takých vecí, ako urobila, vystríhajú,“ hovorí s narážkou na teroristický útok na parížsku redakciu Charlie Hebdo z januára 2015. Polícia neodpovedala, či žena svojím videom ohrozila bezpečnosť s odôvodnením, že otázka sa netýka trestného konania. Sheila Sz. sa pôvodne volala Adriana M. a pochádza z Ružomberka. Jej matka pre Nový čas povedala, že jeden čas bola v resocializačnom centre aj na psychiatrii potom, čo ju mali znásilniť viacerí muži. Ženu vzal uplynulú nedeľu sudca Špecializovaného trestného súdu v Banskej Bystrici do väzby. Špeciálny prokurátor aj obvinená podali sťažnosť, o ktorej bude rozhodovať Najvyšší súd. Prokurátor požadoval aj tzv. útekovú väzbu, ale sudca mu nevyhovel. Za jej zadržaním stála novovzniknutá Národná protiteroristická jednotka. Hovorkyňa polície Denisa Baloghová povedala, že pri každom podozrení z trestnej činnosti bude postupovať v zmysle platnej legislatívy. Žena je obvinená zo zločinu výroby extrémistických materiálov, z prečinu násilia proti skupine obyvateľov, prečinu hanobenia rasy a podnecovania k národnostnej, rasovej či etnickej nenávisti. Hrozí jej za to od šesť mesiacov až šesť rokov väzenia.


Odíďte v dobrom, alebo vás uväzníme. Izrael pritvrdil voči migrantom

Votrelci majú jasnú voľbu - spolupracovať s nami a dobrovoľne odísť, vyhlásil izraelský premiér.

JERUZALEM. Izrael chce presvedčiť 40-tisíc afrických utečencov, aby opustili krajinu, inak ich mieni vyhostiť. Príslušný plán schválila v stredu vláda v Jeruzaleme, informovala agentúra DPA s odvolaním sa na izraelské ministerstvo vnútra. Izrael podľa správy považuje utečencov pochádzajúcich prevažne z Eritrey a Sudánu za nelegálnych prisťahovalcov. Ich žiadosti o azyl sú schvaľované len v mimoriadne zriedkavých prípadoch. "Votrelci majú jasnú voľbu - spolupracovať s nami a dobrovoľne odísť," citovala DPA slová izraelského premiéra Benjamina Netanjahua z úvodu zasadnutia vlády. "Alebo budeme musieť použiť iné nástroje, ktoré máme podľa zákonov k dispozícii." Už v novembri Netanjahu avizoval úmysel vyhostiť týchto utečencov do tretích krajín. Podľa miestnych médií sa chce dohodnúť s Rwandou a Ugandou. Od pondelka vyzýva imigračný úrad "votrelcov" zo Sudánu a Eritrey na dobrovoľné opustenie Izraela do troch mesiacov. Kto odíde do konca marca, dostane v prepočte približne 2900 eur, píše sa na webovej stránke úradu. V rámci plánovaného odsunu chce Izrael tiež uzavrieť kontroverzný záchytný tábor Cholot v Negevskej púšti. Mnohí migranti žijú aj v chudobných štvrtiach v južnej časti Tel Avivu, dodáva DPA. Do vybudovania plota na hranici s Egyptom prišlo podľa Netanjahua do Izraela z Afriky približne 60-tisíc utečencov, 20-tisíc z nich už vyhostili. Úrad vysokého komisára OSN pre utečencov (UNHCR) ešte v novembri vyjadril "hlboké znepokojenie" nad zmienenými plánmi a bezpečnosťou ľudí, ktorých chcú z krajiny odsunúť. Kto neodcestuje, musí podľa UNHCR počítať v Izraeli s väzbou.


Keď si spomenie na domov, vyjedá kyslé uhorky

Bibiana Beňová v dokumentárnom cykle o Paríži stretáva Slovákov, ktorí si prácou vedia užívať život.

Šarm Paríža presvedčí každého, že byť súčasťou francúzskej kultúry je radosťou, ktorú si môže užívať človek bez ohľadu na sociálne zázemie. Jedinečnej energii už podľahli tisícky ľudí, ktorí sa tam zo Slovenska nadobro odsťahovali. Práve za nimi sa v dokumentárnom cykle vybrala režisérka BIBIANA BEŇOVÁ. S tímom spolupracovníkov ukazujú, že európsku metropolu treba vnímať najmä zmyslami. Pri ich hľadaní však chtiac-nechtiac museli riešiť aj ťaživú tému: hoci je Paríž pôžitkárskym mestom a umeleckou, kozmopolitnou metropolou s veľkou tradíciou, pre útoky a problematické multikultúrne kontroverzie cítiť, že žije v strachu a ohrození. Na vojenské hliadky v uliciach sa nedá zvyknúť. Aj preto si nakrúcanie Šiestich zmyslov Paríža vyžadovalo mnoho byrokratických úkonov a desiatky špeciálnych povolení. Čo ste chceli nájsť v dnešnom Paríži? "Prvý raz som toto mesto navštívila pred osemnástimi rokmi a potom až v období, keď sme začali dokumentárny seriál nakrúcať. S režisérom Petrom Kerekesom a novinárkou Andreou Mikovou sme hľadali myšlienku, ktorá by bola niečím viac než len výpočtom ľudí zo Slovenska, ktorí žijú v Paríži. Chceli sme, aby dokumenty získali aj inú dynamiku. A tak sme prišli ku kľúču vnímať Paríž cez ľudské zmysly, stali sa akýmsi romantickým základom nášho nakrúcania. Vzniklo z toho Šesť zmyslov Paríža, teda šesť dielov dokumentárneho cyklu, nazvaných podľa zraku, sluchu, hmatu, čuchu a chuti. Ten posledný bol zo začiatku záhadou." Na akých ľudí ste sa zamerali? "Pôvodne sme zháňali ľudí s atraktívnymi životnými príbehmi, Paríž je však skutočné pôžitkárske mesto pre všetkých, a tak sme šli proti klišé zviditeľňovať len Slovákov, ktorí tam spravili veľkú kariéru. Zistili sme, že je mnoho takých, ktorí jednoducho chceli vykročiť z malomesta do sveta a mali odvahu ochutnať aj niečo iné než to, v čom doma žili. A tak sme nachádzali aj pouličného umelca, krajčírku, vyhadzovača, masérku, kuchára, herečky, jednoducho ľudí, čo sa zbalili, odsťahovali do Paríža a pracujú tam." Bolo ťažké ich hľadať? "V Paríži žije niekoľko tisíc Slovákov, bol teda predpoklad, že budeme mať z čoho vyberať. Niektorých zaujímavých ľudí sme mali vopred vyrešeršovaných, napríklad fotografa Petra Župníka a ďalších, ale mnohí sa vynorili až postupne. Krásnu náhodu sme zažili, keď sme hľadali ľudí do témy o čuchu a vôňach a chceli sme, samozrejme, aj niekoho, kto pracuje s parfumami. Našli sme pani Catherine Ballovú, vnučku piešťanského kúpeľníka Ľudovíta Wintera. Má výnimočný osobný príbeh." Neobmedzili vás zmysly vo výbere respondentov? "Je fakt, že dali nášmu nakrúcaniu motivačný základ a zároveň nám určili hranice asociácií, na ktoré sme mohli našich respondentov napojiť. Občas sme naozaj ľutovali, lebo sme mali silné osobné príbehy, nie všetky nám však do konceptu sadli. Stretli sme sa asi s trojnásobným počtom ľudí, než koľko sa ich vo výsledku v jednotlivých častiach cyklu objavilo. Boli skvelí, ale jednoducho nezapasovali. Zároveň sme sa snažili, aby medzi ľuďmi, ktorých téma spojí, fungovala istá energia a aby poskytovali rozdielne perspektívy života v tomto meste." Z čoho by mohla podľa vás ich energia prameniť? "Myslím, že z veľkej dávky dobrodružnosti. Zistili sme, že mnohí z týchto ľudí nie sú podľa spoločenských kritérií extra úspešní, ale sú vnútorne veľmi silní." Ktorý na vás najviac zapôsobil? "Keď sme nakrúcali diel o zvukoch Paríža, primárne sme chceli ísť cez hudbu. Tak sme sa dostali k pouličnému muzikantovi, ktorý začínal ešte v Československu vo folklórnom súbore Gymnik, chodil s ním na zahraničné zájazdy, a tak sa mu ponúkla možnosť emigrovať ešte ako mladému chalanovi s romantickými snami o tom, ako sa stane slávnym. Pretĺkal sa všelijako, spočiatku nemal ani na mlieko. Tak vzal svoj klarinet, postavil sa na ulicu, začal hrať a hrá na ulici dodnes. Na jednej štácii pôsobí už tridsať rokov, či prší, či sneží, a to je vraj výsledok ťažkých bojov o miesto, veď pouličných umelcov sú haldy. Je hrabalovsky krásnou postavičkou Paríža, na svoj klarinet zbalil obe svoje manželky. Dnes svoj život rozpúšťa vo vínečku, ktoré si každý večer po šichte dáva v kaviarni. Jeho príbeh je hodný samostatného filmu." O ktorom zmysle sa vám nakrúcalo najlepšie? "S asociatívnymi linkami je to pri zmysloch naozaj zvláštne – Petrovi Kerekesovi to veľmi ľahko išlo pri chutiach, ktoré sa cez jazyk dali previazať od kuchynskej suroviny cez lingvistiku až po literatúru, a toto prepojenie sa dalo vopred vymyslieť. Pri téme sluch sme mali skôr šťastie, pracovali sme s tým, čo sa podarilo. Napríklad sme sa dostali na koncert do chrámu v turistickej štvrti, kde slúži omše slovenský kňaz a raz do týždňa aj slovenské. Prostredníctvom neho zaznel ´hlas boží´. Keďže sme spoznali sestru Adriany Sklenaříkovej, právničku Natáliu, do zvukov Paríža sme zahrnuli aj ´hlas práva a zákona´."   A ako ste vyriešili záhadu šiesteho zmyslu? "Verila som, že šiesty zmysel Paríža sa vykryštalizuje v priebehu nakrúcania. Téma módy a elegancie sa nakoniec ponúkla sama, hoci sme nešli programovo po stopách návrhárov a modeliek. Veľmi pekne sa poskladala aj vďaka slovenskej Parížanke Marcele Makarovej, ktorá počas cesty okolo sveta začala so svojím priateľom fotografovať zaujímavo oblečených ľudí na ulici. V Paríži sme vďaka nim spoznali komunitu konžských prisťahovalcov - sapérov, pre ktorých je ich zvláštne pestrofarebné elegantné oblečenie nielen otázkou identity, ale aj politického presvedčenia. Mnoho ich žije v okolí stredovekej katedrály Saint Denis, kam chodia na bohoslužby. Keď sme ich tam navštívili, práve z neho vychádzali, a tak sme šťastnou náhodou natočili nádherný obraz do filmu – vyzeralo to ako papagájí festival v gotických kulisách. Cez nich sa do filmu dostala aj téma migrácie a multikultúrneho súžitia, v Paríži všadeprítomná. Film tak získal nadstavbu a snáď i závažnosť." Čo podľa vás drží cudzincov, aby žili práve tam? "Myslím, že je to práve schopnosť Parížanov prežívať a užívať si život všetkými zmyslami. Pri niekoľkých návštevách v rozpätí štrnástich mesiacov, počas ktorých sme cyklus pripravovali, sme tento rozmer opakovane vnímali. Aj napriek tomu, že sme na každom druhom rohu stretávali vojenské hliadky s natiahnutými samopalmi a z plagátov útočili heslá kandidátov v divokej prezidentskej kampani. Na začiatku natáčania sme si povedali, že chceme zistiť, akú podobu má dnes povestné parížske savoir vivre, teda umenie žiť. Hádam sa to diváci z nášho cyklu dozvedia." Ako na vás pôsobila nostalgia ľudí za domovom? "Nejakým spôsobom sa vždy objavila, pretože spôsob fungovania v parížskom prostredí je jednoducho odlišný. My Slováci máme plebejské dejiny a navyše po štyridsiatich rokoch socializmu nie sme navyknutí na spoločnosť, ktorá by bola tak sofistikovane hierarchická, ako je v Paríži. Nemáme to v génoch. Ako vo filme hovorí jeden z protagonistov, v Paríži vám často trvá desaťročia „spoločensky sa vybudovať“ a niektoré kruhy ostanú prisťahovalcom navždy uzavreté." Prečo ich nemožno prekročiť? "Vstupenkou nie sú peniaze ani kontakty, ale väzby a postavenie, budované po celé generácie. Väčšina ľudí, ktorých sme mali pred kamerou, Paríž milovala, mnohým však prekážala formálnosť spoločenských stykov, ktorá je odvrátenou stranou parížskej noblesy a schopnosti kultivovane debatovať o čomkoľvek. Zhodli sa, že im chýba slovenská priamosť a srdečnosť. Potvrdil sa tiež náš predpoklad, že pocit domova človek vníma práve zmyslami. Nostalgia mala u všetkých konkrétnu chuť alebo vôňu a často sa dala zjesť. Napríklad herečke a režisérke Olívii Csiky Trnka domov najviac chýbajú kyslé uhorky." V čom je výhodou žiť v Paríži a byť ľuďmi odinakiaľ? "Je skvelé, že ľudia, ktorí prídu do Paríža žiť, sa dokážu pozrieť na problémy parížskymi aj slovenskými očami. To im môže dať skutočný pocit radosti z toho, ako žijú, ako fungujú. Napríklad Catherine Ballo, ktorá mala vo veľkej kozmetickej firme istý čas na starosti kontakty a návštevy zahraničných delegácií, sama povedala, že Parížania by s nimi nikdy nedokázali byť v takom živom kontakte, ako to robila ona." Vstúpili vám títo ľudia niečím dlhodobo do života? "Všetci, s ktorými sme sa stretli, ma veľmi bavili, bavila ma ich rôznorodosť, ich svojský šarm. Ich príbehy boli neraz malé, obyčajné, ale nesmierne príťažlivé a intenzívne. A to všetko sa dialo v meste, ktoré by mi po všetkých stránkach vyhovovalo, i keď si vôbec nie som istá, či by som tam chcela po ich rozprávaní žiť." Bibiana Beňová (42) 2 odbory – žurnalistiku a kulturológiu študovala na Univerzite Karlovej v Prahe, pracovala ako reportérka a hlásateľka v Českej televízii. 2 roky moderovala diskusný Kritický klub v Českom rozhlase. 100-ročie vojenskej histórie skúmala vo svojom kreatívnom dokumente z roku 2014 o pamäti dejinných miest na unikátnom mieste v stredočeských Miloviciach, kde hľadala odpoveď na otázku, čo je to hrdinstvo. 6-dielny cyklus Budujeme Slovensko dokončuje tento rok v spolupráci s Petrom Kerekesom a RTVS, kde si za kulisy na skúmanie citlivých tém slovenskej minulosti vybrala chátrajúce továrne na území Slovenska. Prečo?  "Práve preto, že to nie je úplne otvorené mesto. Naozaj sa musíte veľmi snažiť a veľmi tam chcieť byť, aby k vám začalo byť priateľské. Až keď to dokážete, môže vás začať baviť tá pestrosť, farebnosť a stanete sa s vašou vlastnou „farbou“ toho súčasťou. Najkrajšie bolo zistiť, že ľudia zo Slovenska žijú v Paríži radostne, aj keď sa im osudy vyvinuli možno celkom inak, ako si predstavovali." Sme súčasťou tej istej Európy, a predsa nevieme mať takú radosť zo života? "Jeden z našich respondentov s doktorátom z literatúry na Sorbonne sa zaoberal životným štýlom a spoločenskými maniermi. Obedoval v Paríži so slovenskými podnikateľmi, učil ich, ako sa správať v nedeľných francúzskych reštauráciách a fungovať v spoločnosti, ktorá má svoje spôsoby vycizelované do extrémne formalistickej podoby. Vyvíjali sa stovky rokov, sú súčasťou kultúrneho dedičstva. U nás sme takýmto vývojom zatiaľ neprešli, možno práve o to menej sa vieme radovať. Radostné a fascinujúce je však moje poznanie, že všetkým zo Slovenska, ktorých sme stretli, sa podarilo splniť si túžbu a dotknúť sa veľkého sveta." Čí príbeh takúto splnenú túžbu podľa vás najkrajšie vystihuje? "Roztomilo na mňa zapôsobila sestra modelky Adriany Sklenaříkovej Natália. Je právničkou. Nakrúcali sme ju, keď chodila do parížskeho justičného paláca, kde v tom čase pojednávala. Rozprávala nám, že keď prišla prvý raz do Paríža ako dieťa, cestovala skoro ráno prázdnym mestom práve okolo tejto impozantnej budovy a počúvala rozprávanie šoféra, ktorého otec v nej pracoval. Nedokázala si predstaviť, že by v nej niekedy mohla pracovať, ale veľmi po tom začala túžiť. Bola to impresia štrnásťročného dievčaťa a zároveň prvý podnet, pre ktorý sa rozhodla, že sa do Paríža odsťahuje."                 Chudobný je štát, ktorý je zložený iba z jedného národa. Už pred vyše tisíc rokmi to povedal uhorský kráľ Štefan. Jeho potomkovia sa týmto presvedčením dnes veľmi neriadia, mnohé rozvinuté európske metropoly ho však napĺňajú. „Aj preto je Paríž fantastický,“ myslí si režisér Peter Kerekes. Spolupráca na dokumentárnom cykle Šesť zmyslov Paríža si ho získala najmä chuťami tamojšej kuchyne, i keď v Paríži nenašiel jedinú reštauráciu so svojou obľúbenou maďarskou kuchyňou. Tvrdí, že radosť, ktorú v Paríži z ľudí cíti, je daná práve kultúrou stravovania a fascinuje ho, ako dokázali aj slimáky povýšiť na najväčšiu delikatesu. Spoločenskú tradíciu spája s húževnatosťou a schopnosťou urobiť z nevýhody výhodu. „V Paríži nepočujete ľudí reptať, že majú veľa práce a musia robiť, naopak, vnímajú to ako perfektnú vec,“ hovorí Kerekes. To, čo majú Slováci v Paríži podľa neho spoločné, je práve dlhodobé nadšenie pre prácu, a je jedno, či ide o ľudí, čo utekali pred rokom 1968, alebo o tých, čo odchádzajú dnes. „Paríž je sám osebe iným kultúrnym vesmírom. Prechádzať jednotlivými jeho časťami je ako prechádzať kontinentmi. Ukazuje, že kľúčom k užívaniu vlastného života je užívanie si odlišných kultúrnych modelov.“ Keď človek žije v Paríži, nežil by v Londýne či v Berlíne. Nie je náhoda, kam ho to pritiahlo: vyhľadáva totiž istý spôsob komunikácie, má k istému poňatiu života blízko. „Vidno to na každodenných detailoch, na spôsobe, ako človek nakupuje na trhu zeleninu, ako sa pohybuje v metre, ako si zariaďuje domácnosť.“


Na slovenskom trhu sa môže nachádzať nebezpečný krém pre malé deti

BRATISLAVA. Na Slovenskom trhu sa môžu nachádzať nebezpečné kozmetické výrobky. Ide o krém pre deti a bieliace pásiky na zuby. Upozorňuje na to Úrad verejného zdravotníctva (ÚVZ) SR. Do rýchleho výstražného systému ich nahlásili kontrolné orgány v Írsku a vo Švédsku. Konkrétne ide o krém so zinkom a bobrím olejom určený pre deti do plienkovej oblasti Zinc and Castor Oil Cream pôvodom z Indie. Vo výrobku sa nachádza látka - propylparaben, ktorá sa v takomto prípade nesmie používať. ÚVZ SR upozorňuje aj na pásiky na bielenie zubov Teeth whitening strips pôvodom z Británie. Obsahujú nepovolenú koncentráciu peroxidu vodíka. Výrobok môže predávať iba zubný lekár. "Je možné, že uvedené výrobky sa vyskytujú aj v Slovenskej republike," uviedol hlavný hygienik SR Ján Mikas.


Za polárnym kruhom postavia najväčšie dátové centrum na svete

Dátové centrum postavia v oblasti, ktorá je prirodzene chladná a má ideálnu vlhkosť.

OSLO. V nórskom meste Ballangen, ktoré sa nachádza za polárnym kruhom, má vzniknúť najväčšie dátové centrum na svete. Informovala o tom BBC. Americko-nórska firma Kolos, ktorá za projektom stojí, tvrdí, že chladný vzduch a množstvo vodných elektrární v oblasti, pomôžu udržať náklady na energiu v centre na nízkej úrovni. Firma Kolos povedala, že na projekt získala niekoľko miliónov dolárov od nórskych súkromných investorov. Avšak stále rokuje s americkou investičnou bankou, aby si zaistila zvyšné peniaze. Pre projekt bude potrebné hlavne obrovské množstvo energie. V počiatkoch Kolos odhaduje, že bude odoberať asi 70 megawattov elektrickej energie. Do desiatich rokov však chce pridať ďalšie servery a spotreba by mala stúpnuť na viac ako 1000 megawattov. Väčšina veľkých dátových centier v súčasnosti potrebuje menej ako 200 megawattov. Centrum sa má rozprestierať na ploche 600-tisíc metrov štvorcových a bude mať štyri poschodia. To je väčšia rozloha než má súčasné najväčšie dátové centrum v čínskom Lang-fang. Mohlo by ho však prekonať iné centrum v Nevade, o ktorého výstavbe sa uvažuje. Výhodou pre nové centrum by mala byť aj skutočnosť, že v minulosti bolo okolo miestnej železnice, ktorú postavili kvôli preprave železnej rudy do Švédska, položených obrovské množstvo optických káblov. Nórska vláda a Európska únia tiež nedávno investovali do výstavby veľkých priehrad pre projekty hydroelektrární. V okolí je aj niekoľko veterných elektrární. "Sú to bez preháňania najnižšie náklady na energiu v Európe a 100 percent energie je obnoviteľnej na jednej z najstabilnejších sietí na svete," povedal BBC jeden z riaditeľov firmy Kolos Mark Robinson. "Je to v oblasti zeme, ktorá je prirodzene chladná a má ideálnu vlhkosť, takže môžeme udržať servery studené bez toho, aby sme ich museli umelo ochladzovať. Navyše to má neobmedzený prístup k čerstvej, čistej, studenej vode ako sekundárnemu chladiacemu zdroju," dodal. Upozornil tiež, že blízko je univerzita, ktorú ročne opustí približne dvesto technologických študentov. Myšlienkou je, že by tu niektorí mohli pracovať.


Názov cyklotrasy popri Váhu navrhnú obyvatelia Trenčianskeho kraja

Definitívny názov cyklotrasy môžu ľudia navrhnúť do 22. 5. 2018.

TRENČÍN. Prvý úsek takmer 100-kilometrovej Vážskej cyklotrasy, spájajúcej Žilinský a Trnavský samosprávny kraj naprieč celým Trenčianskym samosprávnym krajom (TSK), by mal byť dokončený do konca tohto roka. Vážska cyklotrasa je len pracovný názov cyklomagistrály pozdĺž Váhu, o definitívnom názve rozhodne v hlasovaní verejnosť. Podľa predsedu TSK Jaroslava Bašku sa po takmer štvorročných prípravných prácach začalo s výstavbou prvého z ôsmich úsekov cyklotrasy. "Dosahuje dĺžku takmer 13,5 kilometra, pričom väčšia časť tohto úseku je už zrealizovaná. Tento úsek cyklotrasy od hranice s Trnavským samosprávnym krajom až po Nové Mesto nad Váhom by mal byť dokončený v prípade dobrých klimatických podmienok do konca tohto roka," informoval Baška. Cyklotrasa je vybudovaná zo špeciálneho povrchu, ktorý vytvára vhodné podmienky nielen pre cyklistov, ale aj pre korčuliarov. V zimnom období by dokonca mala byť prístupná aj pre bežkárov. "Cyklotrasa v tomto regióne rozširuje možnosti dochádzky do práce a vytvára základnú komunikačnú os pre cyklistov. Vážska cyklomagistrála vytvorí koridor pozdĺž rieky Váh, ktorý bude mať význam nielen pre Trenčiansky kraj, ale bude napojený aj na susedné regióny, dokonca s prepojením na medzinárodné cyklotrasy. Má mimoriadny význam aj z hľadiska medzinárodnej turistiky," skonštatoval Igor Ševčík, vykonávajúci stavebný dozor na stavbe. Investorom výstavby prvého úseku je Trenčiansky samosprávny kraj, náklady na výstavbu sa vyšplhajú na takmer 3,7 milióna eur. Na výstavbu ďalších úsekov aj vzhľadom na ich nielen turistický, ale aj cyklodopravný charakter chce TSK využiť možnosť financovania prostredníctvom európskych fondov. Onedlho by mali začať s výstavbou druhého, štvorkilometrového úseku z Púchova do Kúpeľov Nimnica. Právoplatné územné rozhodnutie už je vydané aj na ďalší úsek medzi Novým Mestom nad Váhom a Trenčínom. Definitívny názov cyklotrasy navrhnú samotní obyvatelia Trenčianskeho samosprávneho kraja. Môžu tak urobiť do 22. 5. 2018. "Spomedzi zaslaných návrhov verejnosť hlasovaním vyberie ten, ktorý sa stane oficiálnym názvom tejto cyklotrasy," uviedla vedúca oddelenia komunikácie a medzinárodných vzťahov Úradu TSK Veronika Rezáková.


Ukrajina odmietla udeliť víza ruským pozorovateľom volieb

OBSE: Prístup Kyjeva k tejto otázke je v rozpore s našimi princípmi.

MOSKVA. Z bezpečnostných dôvodov Rusko nevyšle svojich pozorovateľov na prezidentské voľby na Ukrajine, ktoré sa uskutočnia 31. marca, oznámilo v piatok ruské ministerstvo zahraničných vecí. Podľa agentúry TASS rezort uviedol, že Úrad pre demokratické inštitúcie a ľudské práva (ODIHR), ktorý spadá pod Organizáciu pre bezpečnosť a spoluprácu v Európe (OBSE), dostal od ukrajinského ministerstva zahraničných vecí oficiálne oznámenie o odmietnutí Kyjeva akreditovať ruských štátnych príslušníkov, "ktorí majú v blízkej budúcnosti prísť do krajiny ako dlhodobí pozorovatelia a v rámci misie ODIHR začať pracovať na monitorovaní prezidentských volieb na Ukrajine". "Takéto rozhodnutie bolo v skutočnosti predvídateľné na základe vyhlásení vysokopostavených ukrajinských predstaviteľov a opatrení Najvyššej rady, ktorá uzákonila zákaz účasti Rusov na monitorovaní akýchkoľvek volieb na Ukrajine. Zároveň však existoval záblesk nádeje, že v Kyjeve zvíťazí zdravý rozum," konštatovalo ruské ministerstvo zahraničných vecí. Podľa rezortu "rozhodnutie Ukrajiny odmietnuť akreditáciu ruským pozorovateľom považujeme za zjavné porušenie medzinárodných záväzkov v oblasti všeobecne akceptovaných volebných postupov". Ruské ministerstvo upozornilo, že rozhodnutie Kyjeva "uštedrilo silný úder obrazu ODIHR, ktorý sa označuje za 'zlatý štandard' zásad monitorovania volieb". Hovorca ODIHR Thomas Rymer pre TASS v piatok uviedol, že nemajú žiadne mechanizmy na ovplyvnenie rozhodnutia Kyjeva zakázať ruským štátnym príslušníkom zúčastniť sa na misii monitorovania volieb na Ukrajine. "Záväzky, ktoré majú zúčastnené krajiny, sú politicky záväzné, nie právne záväzné, takže v OBSE neexistuje žiadny mechanizmus, ktorý by to zmenil. V rámci medzinárodného práva nemôžeme urobiť nič, ak Ukrajinci odmietajú niekoho akreditovať a nedovolia mu vstúpiť," vysvetlil Rymer. Peter Taylor, súčasný vedúci volebnej pozorovateľskej misie OBSE/ODIHR, vyhlásil, že prístup Kyjeva k tejto otázke je v rozpore s princípmi OBSE. Aj špeciálny vyslanec Spojených štátov pre Ukrajinu Kurt Volker vyzval Kyjev, aby umožnil ruským štátnym príslušníkom monitorovať prezidentské voľby pod vedením ODIHR, dodal TASS.


Vojak dostal doživotie za zabitie troch amerických inštruktorov

Jordánsky vojak sa považuje za nevinného.

AMMÁN. Vojenský súd v Jordánsku uznal v pondelok za vinného jordánskeho vojaka, ktorý pri vchode na leteckú základňu zastrelil troch amerických vojenských inštruktorov. Súd ho odsúdil na doživotný trest spojený s nútenými prácami, informovala agentúra AP. Jordánsky vojak sa vyhlásil za nevinného a tvrdil, že paľbu spustil, lebo sa obával, že základňa je vystavená útoku. Traja príslušníci amerických špeciálnych síl (zelených baretov) prišli o život 4. novembra, keď ich konvoj čakal pri bráne základne. Jordánsko najprv uviedlo, že Američania nedodržali predpisy týkajúce sa vstupu na základňu, toto tvrdenie však neskôr stiahlo. Príbuzní zastrelených vojakov sa zúčastnili súdneho pojednávania. Niektorí z nich v minulosti kritizovali, ako Jordánsko prípad rieši, a požadovali trest smrti, keďže podľa nich doživotie nie je dosť prísnym trestom.


Zahaleným moslimkám v Rakúsku počas blížiaceho sa leta ešte pokuty nehrozia

Zákaz nadobudne platnosť začiatkom októbra tohto roka.

VIEDEŇ. Turistky z arabských krajín, ktoré v priebehu tohtoročného leta navštívia Rakúsko, sa ešte nemusia obávať pokuty za plné zahalenie na verejnom priestranstve. Zákaz nosenia odevov zahaľujúcich tvár na verejnosti alebo rozdávania koránov, ktorý je súčasťou balíka integračných opatrení schválených v utorok večer rakúskym parlamentom, nadobudne totiž platnosť až 1. októbra. Aj keď sa v texte zákona explicitne nespomínajú ani burka, ani nikáb, poslanci mali pri jeho schvaľovaní na mysli práve plné zahalenie využívané moslimkami. Zákaz bude platiť aj vo verejnej i súkromnej autobusovej, koľajnicovej, teda i železničnej, leteckej a lodnej doprave. Všetky ženy, ktoré ho porušia, musia od 1. októbra rátať s pokutou až do 150 eur. Rakúska vláda si pri príprave spomínaného balíka nezískala priazeň moslimskej komunity, ktorá nesúhlas vyjadrila už na februárovej demonštrácii. Plné zahalenie podľa odhadov využíva v krajine iba asi 150 moslimiek, v prípade ostatných ide o právo na sebaurčenie, tvrdili kritici. Obavy z novej úpravy netajili ani predstavitelia sféry cestovného ruchu, ktorí sa obávajú straty imidžu krajiny a poklesu záujmu majetných arabských turistov. Pred Rakúskom zaviedli podobné zákazy aj Francúzsko, Belgicko či Holandsko, kde sa to však nevzťahuje na všetky verejné priestranstvá. Rovnaké opatrenie je od roku 2016 v platnosti aj vo švajčiarskom Arabmi vyhľadávanom kantóne Ticino. Súčasťou opatrení schválených v Rakúsku je aj povinnosť absolvovať tzv. integračný ročník, v rámci ktorého budú prijatí azylanti s perspektívou zotrvania navštevovať špeciálne jazykové a "hodnotové" kurzy. Osoby s nárokom na udelenie azylu majú navyše vykonávať neplatené verejnoprospešné práce ako prípravu pred vstupom na pracovný trh. Prípadné odmietnutie sa odrazí na poskytovaných sociálnych dávkach.


Povolebné násilnosti si v Bolívii vyžiadali už minimálne dva životy

Obeťami sú muži vo veku 48 a 60 rokov, ktorí podľahli strelným zraneniam.

LA PAZ. Najmenej dvaja ľudia prišli o život pri potýčkach medzi stúpencami a odporcami bolívijského prezidenta Eva Moralesa, ktorého minulý týždeň vyhlásili za víťaza prezidentských volieb. Podľa agentúry AFP to v noci na štvrtok oznámil bolívijský minister obrany Javier Zabaleta. "Pravdou je, že ľudské životy vyhasli, a to je nenapraviteľné," povedal minister miestnym médiám po tom, ako na verejnosť prenikli správy o násilnostiach, ku ktorým došlo v meste Montero v provincii Santa Cruz. "Najhoršie zo všetkého je, že ak my, politici, nebudeme hľadať riešenie tejto situácie, tak to, čo sa stalo v Montere, sa môže stať nie len v (provincii) Santa Cruz, ale aj v ďalších častiach krajiny," dodal Zabaleta. Miestne médiá informovali, že obeťami sú muži vo veku 48 a 60 rokov, ktorí podľahli strelným zraneniam. Bolívijský Najvyšší volebný tribunál ukončil uplynulý piatok sčítavanie volebných hlasov a potvrdil znovuzvolenie súčasného prezidenta Eva Moralesa. Ten podľa oficiálnych výsledkov zvíťazil so ziskom 47,07 percenta hlasov, zatiaľ čo hlavný opozičný kandidát, exprezident Carlos Mesa, získal 36,51 percenta odovzdaných hlasov. Morales tak bol zvolený už v prvom kole volieb, keďže tesne splnil podmienku náskoku oproti najbližšiemu súperovi o najmenej desať percentuálnych bodov. Pôjde pritom už o jeho štvrté obdobie vo funkcii hlavy štátu. Mesa v reakcii Moralesovo znovuzvolenie odmietol a výsledky volieb označil za podvod. Organizácia amerických štátov (OAŠ) sa s bolívijskou vládou dohodla, že vykoná záväznú revíziu volebných výsledkov. Opozičný líder Mesa však vyhlásil, že takejto kontrole nedôveruje. Po oznámení volebných výsledkov vypukli v krajine protesty rozhnevaných prívržencov opozície, ktorí na uliciach stavali barikády a so stúpencami Moralesa - ale aj bezpečnostných síl - sa dostávali do násilných potýčok. Mesa vyzval na pokračovanie protestov, pričom tvrdil, že občianske inštitúcie i spoločenské hnutia v krajine ho v odmietaní výsledkov volieb podporujú.


Dve ženy vo Francúzsku vypadli z kolotoča, jedna zomrela

PARÍŽ. Jedna žena prišla o život a ďalšia utrpela vážne zranenia v lunaparku v strednom Francúzsku po tom, ako v pondelok počas jazdy vyleteli z kolotoča. Informovala o tom v utorok agentúra AFP s odvolaním sa na záchranárske zložky. Dvojica žien sa nachádzala vo výške viac než desať metrov, keď sa odtrhla časť sedadiel, v ktorej sedeli. Tá bola pripevnená o jedno z ramien kolotoča otáčajúcich sa okolo obrovského stredového stĺpa. Keď záchranári dorazili do lunaparku v meste Firminy, 24-ročná žena už bola mŕtva. Druhú ženu vo veku 20 rokov odviezli do nemocnice, ako informovali miestni hasiči. Polícia zadržala v tejto súvislosti štyroch ľudí, medzi ktorými sú majitelia a prevádzkovatelia dvoch tamojších atrakcií. Na miesto nehody vycestovali odborníci, ktorí majú určiť, čo túto tragédiu, ku ktorej došlo za veľmi silného vetra, spôsobilo. Lunapark v meste Firminy, ktorý sa koná každoročne v októbri, je so svojimi 250 atrakciami a 100.000 návštevníkmi jedným z najväčších vo Francúzsku. Vlani v marci zomrel neďaleko mesta Lyon jeden muž po tom, ako z podobného kolotoča vyletelo až 14 ľudí. Osem osôb zostalo zase visieť vo vzduchu na zaseknutom kolotoči počas Silvestra 2018 v severofrancúzskom meste Rennes.


Proces s pučistami v Čiernej Hore bude pokračovať

Súdne konanie v stredu odročili po desiatich minútach.

PODGORICA. Pokračovaniu procesu s obžalovanými z pokusu o štátny prevrat v Čiernej Hore nestojí podľa aktuálnych informácií z Podgorice už nič v ceste. Súdne konanie, ktoré v stredu po desiatich minútach odročili na žiadosť jedného z právnych zástupcov obžalovaných, požadujúceho vylúčenie špeciálneho čiernohorského prokurátora Milivoje Katniča z procesu, bude pokračovať vo štvrtok vypočutím obhajoby. Vrchný štátny zástupca Ivica Stankovič totiž podľa informácií spravodajskej televízie N1 v stredu večer oznámil, že žiadosť obhajoby je neopodstatnená a niet žiadneho dôvodu na Katničovo vylúčenie z procesu. Dôvodom žiadosti obhajoby bolo zverejnenie prepisov komunikácie jedného z právnych zástupcov s obžalovanými, ako aj kolegami, čo údajne môže ovplyvniť priebeh procesu. Navyše Katniča obhajoba viní zo zaujatosti. V kauze je 14 obžalovaných, dvoch z nich - ruských občanov - budú súdiť v neprítomnosti. Podľa obžaloby sa tieto osoby, medzi ktorými je niekdajší veliteľ srbskej polície, ďalších deväť srbských občanov a dvaja čiernohorskí opoziční poslanci, pokúsili o teroristické aktivity a narušenie ústavného poriadku krajiny, keď chceli počas októbrových parlamentných volieb zaútočiť na štátne inštitúcie a spáchať atentát na vtedajšieho premiéra Mila Djukanoviča. Proces priblížia bezprecedentne v priamom prenose i čiernohorské televízie.


Pred 80 rokmi sa začala II. svetová vojna. Nemecko zaútočilo na Poľsko

80 rokov od začiatku

Spomienka v Poľsku

Dudov prejav

Galéria zo spomienky

Podcast

Po boku Nemecka zaútočila na Poľsko vojnová Slovenská republika.

WESTERPLATTE/BRATISLAVA. Od vypuknutia druhej svetovej vojny, zatiaľ najväčšieho a najrozsiahlejšieho ozbrojeného konfliktu v dejinách ľudstva, uplynie v nedeľu 1. septembra 80 rokov. Pred 80 rokmi totiž nacistické Nemecko 1. septembra 1939 bez vyhlásenia vojny zaútočilo na Poľsko. Koncom 30. rokov 20. storočia sa už nacistické Nemecko, na čele s ríšskym kancelárom Adolfom Hitlerom, netajilo svojím úmyslom dosiahnuť ovládnutie Európy vojenskou cestou. Systematicky podporovalo profašistické sily v Rakúsku či v bývalom Československu, ktoré sa po podpísaní Mníchovskej dohody z 30. septembra 1938 rozpadlo. Pohraničné oblasti obývané nemeckou menšinou sa pripojili k Nemeckej ríši a prvá Československá republika (1918-1938) sa rozpadla na Protektorát Čechy a Morava a vojnovú Slovenskú republiku (1939-1945). Tá na čele s prezidentom Jozefom Tisom patrila k spojencom hitlerovského Nemecka. O 4.45 zaútočilo Nemecko 1. septembra 1939 bez vyhlásenia vojny na Poľsko. Tomuto aktu predchádzala rozsiahla propaganda, ktorou sa Hitler snažil presvedčiť európske mocnosti o oprávnenosti útoku na Poľsko. Príslušníci SS dokonca zinscenovali porušenie hraníc zo strany Poľska, ktoré sa stalo zámienkou k útoku nemeckej armády. Nemecké vojenské jednotky zaútočili z vojnovej lode Schleswig-Holstein na polostrov Westerplatte v Gdanskej zátoke v Baltickom mori a ešte krátko predtým sa terčom ich útoku stal aj most v poľskom Tczewe v Pomoranskom vojvodstve. Adolf Hitler následne na zasadnutí ríšskeho snemu zvolaného v predpoludňajších hodinách oznámil, že nemecká armáda (Wehrmacht) začala "aktívnu obranu" a nastúpila do "protiútoku". Súčasne vyhlásil zákon o znovupripojení Gdanska k Nemecku. Jediným spojencom Nemecka, ktorý po jeho boku zaútočil na Poľsko bola vojnová Slovenská republika. Na stranu Nemecka sa pripojila s vidinou získania území na Orave a Spiši, ktoré po Mníchovskej dohode pripadli Poľsku. Slovenská armáda počas ťaženia zaznamenala 18 mŕtvych, viac ako 40 zranených a 11 nezvestných vojakov. Britské ministerstvo zahraničných vecí už 1. septembra 1939 žiadalo Nemecko, aby zastavilo útočné akcie. Nasledujúci deň 2. septembra Spojené kráľovstvo a Francúzsko vyhlásili všeobecnú mobilizáciu a 3. septembra obidve veľmoci vypovedali Nemecku vojnu. Vojna o Poľsko trvala do prelomu septembra a októbra. Poľská metropola Varšava vzdorovala nemeckým jednotkám do 27. septembra a 29. septembra bola dobytá pevnosť Modlin. Posledných 180 poľských vojakov sa na polostrove Westerplatte v Gdanskej zátoke bránilo do 7. októbra. Po dobytí celého polostrova už nacistické Nemecko ovládlo Poľsko až na jeho východnú časť s rozlohou 200.000 kilometrov štvorcových, obývanú Ukrajincami, Bielorusmi a Poliakmi. Tú obsadil Zväz sovietskych socialistických republík (ZSSR) na základe paktu Molotov-Ribbentrop, ktorý podpísali 23. augusta 1939 ministri zahraničných vecí ZSSR a Nemecka, Viačeslav Molotov a Joachimom von Ribbentrop. Sovietska Červená armáda však prekročila východné hranice Poľska už 17. septembra 1939. Po ovládnutí Poľska sústredilo Nemecko svoju pozornosť na západ. V apríli a máji 1940 jednotky Wehrmachtu zaútočili na Dánsko, Nórsko, Holandsko, Belgicko, Luxembursko a Francúzsko. Po vstupe Talianska do vojny na strane Nemecka, sa vojnové dianie presunulo aj na východ Európy, na Balkán a do Grécka. Boje sa rozpútali aj na severe Afriky. V júni 1941 zaútočilo Nemecko napokon aj na samotný a v prvých momentoch zaskočený Sovietsky zväz. Do svetovej vojna prerástla po útoku japonského letectva na americkú námornú základňu Pearl Harbor 7. decembra 1941, po ktorom vstúpili do vojny aj Spojené štáty americké (USA). Koncom roku 1941 stroskotal Hitlerov plán bleskovo poraziť ZSSR. Obrat vo vojne nastal po bitke pri Stalingrade vo februári 1943, keď Wehrmacht zaznamenal obrovské straty. Zároveň sa sformovala protihitlerovská koalícia (USA, Spojené kráľovstvo) aj na západe, ktorej spolupráca vyústila do vylodenia v Normandii 6. júna 1944. Obkľúčené Nemecko napokon kapitulovalo 8. mája 1945, čím sa skončila vojna v Európe. V Ázii sa bojovalo do 2. septembra 1945, keď kapitulovalo Japonsko. Druhej svetovej vojny sa zúčastnilo 61 štátov a zasiahla všetky kontinenty s výnimkou Antarktídy a Južnej Ameriky. Priamo sa bojovalo v Európe, severnej Afrike, v Atlantiku, Oceánii či v južnej a juhovýchodnej Ázii. Vojenské operácie zasiahli územie 40 štátov. Vojna si vyžiadala takmer 60 miliónov obetí, z toho veľkú časť tvorilo civilné obyvateľstvo. Tragickými kapitolami vojny boli napríklad holokaust, ktorému za obeť padlo takmer 6 miliónov Židov, alebo zhodenie atómovej bomby na japonské mestá Hirošimu a Nagasaki v auguste 1945.


Rektori žiadajú prehľadné zákony a viac autonómie

Slovenská rektorská konferencia súhlasí s vetom prezidenta Kisku.

BRATISLAVA. Pripomienky prezidenta SR Andreja Kisku k dvojici vysokoškolských zákonov, ktoré 4. júla vetoval, sú obsahovo zhodné s viacerými pripomienkami Slovenskej rektorskej konferencie. V piatok to uviedol jej prezident Marek Šmid po skončení mimoriadneho zasadnutia SRK v Trnave. Po 16 rokoch platnosti zákona o vysokých školách a jeho početných novelizáciách predstavitelia akademickej obce združení v Slovenskej rektorskej konferencii žiadali prijať nový zákon a súvisiace právne predpisy, ktoré by prehľadne, efektívne a menej komplikovane riešili postavenie a fungovanie vysokých škôl. Ako informovala Slovenská rektorská konferencia, v závere legislatívneho procesu prijala zásadné pripomienky 30. apríla. "Niektoré boli zohľadnené, mnohé však ostali nevyriešené. Pripomienky prezidenta SR sú obsahovo zhodné s viacerými pripomienkami SRK," uvádza sa vo vyhlásení Slovenskej rektorskej konferencie. Zákony sa budú znovu prerokúvať v Národnej rade SR. "Ostáva tak priestor pre prijatie lepšej právnej úpravy vysokoškolského vzdelávania na základe konkrétnych odborných podkladov," píše sa vo vyhlásení. Slovenská rektorská konferencia považuje práve v tejto situácii za potrebné zúčastniť sa na práci na výslednom znení zákonov, aby boli presvedčivým východiskom pre napĺňanie európskych princípov a veľkého potenciálu slovenského vysokoškolského vzdelávania a vedy. "Výsledné texty oboch zákonov musia byť oproti dnešnému zneniu prehľadnejšie, bez nejasnosti v interpretáciách a dobre aplikovateľné. Je prirodzené, že naším trvalým záujmom je podpora kvality vzdelávania a výskumu a posilnenie autonómie vysokých škôl," dodal Šmid. Zákon o zabezpečovaní kvality vysokoškolského vzdelávania a novelu zákona o vysokých školách sa Kiska rozhodol vetovať, pretože podľa neho nedávajú záruky posilnenia kvality vysokého školstva a vytvárajú dôvodné obavy, či situáciu, naopak, nezhoršia. Prezident vracia zákon o zabezpečovaní kvality vysokých škôl ako celok a novelu vysokoškolského zákona v častiach súvisiacich so zákonom o kvalite vysokoškolského vzdelávania a Slovenskou akadémiou vied. Podľa prezidenta v zákonoch chýbajú skutočné a zrozumiteľné záruky posilnenia kvality či objektívnosti jej posudzovania pri hodnotení vysokých škôl.


Zima sa skončila, ľudí to môže vylákať do ulíc

Prudké oteplenie v marci nie je podľa klimatológa ničím výnimočným. Teplo môže mať vplyv aj na účasť na piatkových protestoch.

BRATISLAVA. Kým ešte pred týždňom meteorológovia zaznamenávali na Slovensku vôbec najnižšie teploty v tomto roku a v Červenom Kláštore namerali -25,6 stupňa Celzia, v týchto dňoch už sa na väčšine územia pohybuje teplota výraznejšie nad nulou. Napríklad na letisku v Kuchyni na Záhorí bolo v stredu poobede viac ako 11 stupňov nad nulou, takmer 7 stupňov zaznamenali meteorológovia aj v Trebišove. V nasledujúcich dňoch by malo teplé počasie pokračovať, v nedeľu by podľa predpovedných modelov mohlo byť v Bratislave aj 15 stupňov. „Nejde o nič výnimočné, na jar sa takéto prudké výkyvy teplôt vyskytujú bežne,“ hovorí klimatológ Pavel Matejovič. Meteorologická zima sa skončila už 28. februára, aj preto je zaujímavé, že najnižšiu teplotu aktuálnej zimy namerali až 1. marca. Vpády studeného vzduchu na naše územie sú v tomto období bežné, pravidelne k nám preniká vzduch z oblasti Severného ľadového oceánu. Snežiť môže v nížinách ešte aj v apríli, ale ako to bude počas tejto jari, dnes sa ešte predpovedať nedá, hovorí Matejovič. Napríklad minulý rok prišlo husté sneženie ešte aj 20. apríla. Na diaľnici pod Tatrami sa vtedy v dôsledku zlého počasia zrazilo 50 áut a zranilo 24 ľudí. Aj keď bol február vďaka mrazivému záveru o 0,7 stupňa chladnejší, ako je dlhodobý priemer, problém pre prírodu znamenal najmä veľmi teplý január. Už koncom januára totiž začali kvitnúť snežienky a prebúdzali sa aj mnohé ďalšie rastliny. „Také silné mrazy, ako sme zažili vo februári, môžu byť problémom pre mnohé kvety a rastliny, ktoré už začali rašiť,“ hovorí Lenka Mártonfiová z Botanickej záhrady Univerzity Pavla Jozefa Šafárika v Košiciach. Vysvetľuje, že to môže znamenať, že rastliny v najbližšom vegetačnom období nebudú schopné zakvitnúť a rozmnožovať sa. Je to podobné ako napríklad pri ovocných stromoch. Ak raz zakvitnú a potom ešte príde mráz, v danom roku sa zvyčajne už nič neurodí. Na druhej strane stromy či rastliny prežijú aj prudké výkyvy teplôt. „Dôležité orgány majú rastliny pod zemou, tých sa nedotknú ani silnejšie mrazy,“ hovorí Mártonfiová. V piatok podvečer sa vo viac ako 20 mestách na Slovensku uskutočnia demonštrácie s názvom Postavme sa za slušné Slovensko. Organizátori žiadajú „dôkladné a nezávislé vyšetrenie vraždy investigatívneho novinára Jána Kuciaka a jeho snúbenice Martiny Kušnírovej a novú dôveryhodnú vládu, ktorej súčasťou nebudú ľudia, u ktorých existujú podozrenia z korupcie a prepojenia na organizovaný zločin“. Aktuálne predpovede hovoria, že v Bratislave, kde je na protest zatiaľ prihlásených viac ako 11-tisíc ľudí, by v piatok malo byť osem stupňov a zamračené. Minulý týždeň počas spomienkového pochodu za dvoch zavraždených ľudí boli štyri stupne pod nulou. „Lepšie počasie by mohlo mať mobilizačný účinok, aj keď sa to presne odmerať nedá,“ hovorí Martin Slosiarik z agentúry Focus. Najmä pri voľbách sa totiž zvyčajne hovorí, že volebná účasť závisí aj od toho, aké bude počasie. Účasť na protestoch môžu podľa Slosiarika skôr ako počasie ovplyvniť jarné prázdniny, ktoré má aktuálne západné Slovensko. „Aktuálna vypätosť situácie môže mať taktiež mobilizačný vplyv, ale keď tu raz niekto nie je, pre protest sa zrejme vracať nebude,“ myslí si.


Objavili najstaršiu fosíliu organizmu, pripomína rastliny

Pozostatky červených rias ukazujú, že viacbunkové organizmy vznikli na Zemi oveľa skôr.

BRATISLAVA. Život na Zemi mohol vzniknúť rýchlo. Miliardy rokov však na planéte vládli jednoduché mikroskopické organizmy zložené z jedinej bunky. Keď sa začali šíriť komplikovanejšie viacbunkové organizmy, hovoríme už o dobe viditeľného života. Nový výskum Švédskeho múzea prírodnej histórie naznačuje, že toto obdobie sa začalo o 400 miliónov rokov skôr, ako sa dosiaľ predpokladalo. V štúdii v magazíne PLOS Biology vedci opisujú najstaršie známe fosílie rastlín. Pozostatky pripomínajú červené riasy a môžu mať až 1,6 miliardy rokov. "Pri takýchto starých materiáloch si nemôžete byť stopercentne istí, pretože v nich nezostalo žiadne DNA," pripúšťa v tlačovej správe múzea spoluautor výskumu Stefan Bengston. "Ale vlastnosti celkom dobre sedia na morfológiu a štruktúru červených rias." Fosílie vedci objavili v horninách z oblasti Chitrakoot v strednej Indii. Najskôr si všimli štruktúry zvané stromatolity, ktoré vytvorili kyanobaktérie. Pri ďalšom výskume doktorandka Therese Sallste narazila aj na zložitejšie bunkové štruktúry, ktoré sú typické pre červené riasy. Výskumníkom sa pomocou tomografovej mikroskopie podarilo identifikovať krvné doštičky, ktoré považujú za časť chloroplastov - bunkových organel, v ktorých prebieha fotosyntéza. "Strom života by sa mal rekalibrovať," hodnotí preto Bengston význam výskumu pre časopis New Scientist. doi: 10.1371/journal.pbio.2000735


Okolo Zeme preletel takmer kilometrový asteroid

LONDÝN. Asteroid veľkosti gibraltárskej skaly bezpečne minul Zem. Objekt známy ako 2014 JO25 so šírkou takmer jedného kilometra sa k nej priblížil v približne päťnásobnej vzdialenosti Mesiaca od Zeme. Ide o najväčší asteroid, aký sa vyskytol v okolí našej planéty od roku 2004. Asteroid preletel v blízkosti Zeme v stredu vo vzdialenosti 1,8 milióna kilometrov. Zábery poskytnuté kontrolnou radarovou stanicou amerického Národného úradu pre letectvo a vesmír (NASA) v Mohavskej púšti v Kalifornii odhalili, že asteroid má tvar arašidu a otočí sa okolo svojej osi každých päť hodín, informuje spravodajská stanica BBC. Ďalší obdobný úkaz asteroidu s približne rovnakou veľkosťou sa vyskytne v roku 2027, keď 800 metrov široký asteroid 1999 AN10 preletí okolo Zeme v jednej lunárnej vzdialenosti, teda 380-tisíc kilometrov.


Vyrábal sa skoro 70 rokov, nástupca je v nedohľadne

Výrobu Defenderu ukončila automobilka minulý rok v januári.

Land Rover Defender bol až do konca výroby prakticky rovnaký automobil ako na začiatku, v roku 1948. Za tie roky sa zmenila poloha svetiel a pod kapotou sa vystriedali rôzne benzínové a naftové motory - inak ale Defender ostal hranatým pracantom, ktorý si vedel poradiť aj v najťažšom teréne. Zlatá éra modelu skončila s príchodom prvých "mestských" SUV, ale Defender mal svoju klientelu až do ukončenia výroby. Posledný kus zišiel z výrobnej linky vlani 29. januára. Od 90. rokov záujem o jednoduché auto s oceľovým rámom a hliníkovou karosériou postupne klesal. Továreň v Solihulle ich ročne vyrábala okolo 15-tisíc. Okrem klesajúceho dopytu musel Land Rover Defender zápasiť aj so sprísňujúcimi sa bezpečnostnými a emisnými normami. Emisie by mohla vyriešiť inštalácia iného motoru, než starnúceho 2,2-litrového naftového štvorvalca z Fordu Transit - no investície do zlepšenia bezpečnosti by sa už nevrátili. Správy o ukončení výroby Defenderu vyvolali novú vlnu záujmu, a tak v poslednom roku výroby si zákazníkov našlo až 22-tisíc "defošov", ako ich volajú slovenskí off-roadoví nadšenci. Počas 68 rokoc sa ich celkovo vyrobilo 2,016.933 a tým úplne posledným bol svetlozelený kus s krátkym rázvorom a plátenou strechou, pripomínajúci autá z počiatkov výroby. Viacerí úpravcovia oznámili, že majú niekoľko kusov v zásobe pripravených na prestavby. Napríklad britská spoločnosť Kahn Design má v ponuke viacero upravených Defenderov, napríklad Flying Huntsman so šiestimi kolesami či verziu s 6,2-litrovým osemvalcom pod kapotou. Klasické Land Rovery opúšťajú haly v Solihulle aj dnes, automobilka totiž v pôvodnej továrni prevádzkuje dielňu zameranú na renováciu historických kusov.. Sústredí sa predovšetkým na obnovu áut prvej generácie z rokov 1948 až 1958, vďaka ktorým britský Rover prežila zložité obdobie po druhej svetovej vojne. Povojnovú Britániu trápilo vysoké zadĺženie a automobilka, zameraná skôr na luxusnejšie automobily, potrebovala rozšíriť svoj výrobný program. Hlavný konštruktér Maurice Wilks prišiel s nápadom na odolné vozidlo, tak trochu kríženca terénneho auta a traktoru, ktoré by mohli používať farmári na statkoch. Inšpiroval ho okrem iného vojenský jeep, ktorý sa po vojne často na farmách vyskytoval. Prototyp vychádzajúci z americkej armádnej klasiky bol výrazne ovplyvnený "traktorovým" dizajnom - napríklad volant a sedadlo vodiča boli umiestnené uprostred. Ďalšie vozidlá zo skúšobnej série, postavené medzi marcom a augustom 1948, už dostali klasické riešenie s vodičom sediacim na kraji. Verejnosti sa Land Rover prvý raz predstavil v apríli 1948 na autosalóne v Amsterdame. S autom, ktoré dostalo karosériu z hliníkovej zliatiny nie kvôli snahe ušetriť hmotnosť, ale kvôli nedostatku ocele v Británii, trafil Rover do čierneho. Do konca roku 1948 sa vyrobilo 3000 landroverov, ďalší rok to bolo 5000 a v roku 1950 z výrobnej linky zišlo už vyše 16 000 vozidiel. Okrem Británie sa auto vyrábalo v Brazílii, Turecku a Španielsku. Názov Defender nesie až od začiatku 90. rokov. Počas siedmich desaťročí vo výrobe prešiel Defender množstvom modifikácií. Žiadna však nezmenila jeho charakter - ani typické vady, medzi ktoré patrí slabá odolnosť oceľových častí voči korózii. Najviditeľnejšou zmenou bolo premiestnenie predných svetiel. Tie boli najprv umiestnené uprostred prednej masky, koncom 60. rokov továreň zareagovala na nové predpisy a začala ich montovať do blatníkov. Až do roku 1990 bol "Land Rover" jediný model rovnomennej automobilky. Počas 68 rokov vo výrobe sa menili napríklad motory alebo interiér, no ten sa nikdy nestal vyslovene pohodlným. Defender nikdy nevynikal komfortom, ale terénnymi schopnosťami vo všetkých verziách. Existovalo ich nepreberné množstvo, líšili sa dĺžkou, počtom dverí alebo typom strechy; existovali aj ľahké nákladiaky či hasičské verzie. Veľkými odberateľmi landroverov sa stali armády a silové zložky - na Slovensku Defendery používa napríklad polícia na stráženie východných hraníc. Z auta, ktoré malo len na pár rokov zachrániť automobilku Rover, sa stala legenda, na ktorú bude chystaný nástupca len ťažko nadväzovať. Úplne nová generácia Defenderu je jedným z áut, ktoré by sa mohli vyrábať v novom závode Jaguar Land Rover pri Nitre - a Land Rover už dlhšie naznačuje jeho podobu konceptom DC100.


O KNIHÁCHMatka má na svojich synov väčšie právo než vojna

Jagielski zrozumiteľne opisuje pomery medzi Kistami a Gruzíncami

Absynt vydáva v poradí tretiu knihu od poľského reportéra Wojciecha Jagielského. Prvá z nich bola Noční pútnici o deťoch v africkej Ugande, ktoré boli vedené k tomu, aby z nich boli detskí vojaci-zabijaci. Druhá kniha Modlitba za déšť je zase o vojnou zmietanom Afganistane. A napokon posledná kniha Všetky Larine vojny je spoveďou odvážnej a milujúcej matky.     Wojciech Jagielski nám prináša ďalšiu vojnovú knihu, ktorá je však odlišná od predošlých dvoch. Síce ide tiež o tematiku vojny, no trochu inej vojny, ako si ju predstavujeme alebo ako ju definuje, či opisuje väčšina kníh. V tomto prípade hlavná hrdinka totiž nie je žena, ktorá vzala do ruky zbraň a šla do vojny zabíjať. Bojovala, to áno. Ale nie za svoju krajinu či v sebaobrane.     Vnútorné vojny     Autor svoje rozprávanie začína ako pozorovateľ a tejto zásady sa drží až do konca. Maximálny priestor dáva práve Lare, pričom hneď v úvode dostávame dejinné okienko, čo sa dialo v pozadí jej príbehu. Jagielski zrozumiteľne a jasne opisuje pomery medzi Kistami a Gruzíncami. Kistovia prišli z Čečenska do chudobnej doliny Pankisi, ktorú obývali práve Gruzínci.     Z tejto doliny, ukrytej medzi kaukazskými priesmykmi, pochádza i Lara. Gruzínci Kistov vítali a ponúkli im, že sa môžu v doline usadiť natrvalo. O veľkorysosti gruzínskeho kniežatstva zvaného Kachetia, že rozdávajú pôdu horalom, sa však postupne dozvedali i ďalší. Túto veľkú príležitosť si nenechalo ujsť práve Rusko, ktoré okamžite zareagovalo, a s vidinou nadvlády nad prosperujúcim územím prišla vojna.     Kistovia tak postupne prestali navštevovať bratov Čečenov, a ani si nestihli uvedomiť, že si osvojili gruzínsku reč, prijali ich priezviská, dokonca i vieru či zvyklosti. Stali sa z nich poddaní. Medzitým prišli dve veľké čečenské vojny a dolinu Pankisi obsadili partizáni na čele s veliteľom Ruslanom Galajevom. Larini synovia týchto partizánov obdivovali, dokázali pri nich sedieť aj hodiny a počúvať o krvavej vojne.     Znepokojilo ju to, a aj preto sa rozhodla pred vojnou utiecť, i keď zapochybovala, či urobila správne. „Ak by chvíľu počkala, chlapci by sa mohli na vlastné oči presvedčiť, čo znamená vojna, a aspoň na okamih by pocítili strach. Veď vojna by ich určite vystrašila.“     Larine herecké sny     Vojna vzala Lare úplne všetko, i sen stať sa herečkou. Nedokázala pred ňou ochrániť ani svojich synov Šámila a Rašída. Opantaní vojnou v Sýrii a sfanatizovaní islamom, si chceli ako mudžahedídi splniť svoju náboženskú povinnosť. Lara sa pred Jagielským netají tým, že so synmi vôbec nesúhlasila. Nechcela, aby zomreli vo vojne, ktorá ani nebola ich vojnou.     Keď však synovia vyrástli, vzdialili sa jej, odišli do bohatej Európy za lepším životom a ona ich dlhé roky nevidela. Keď sa s nimi napokon po dlhom čase spojila na diaľku, obaja boli takmer dospelí a svet videli celkom inak než ona. Jediná možnosť, ako ich presvedčiť, aby sa na vojne v Sýrii nezúčastnili, bolo ísť za nimi a vystríhať ich pred nešťastím a smrťou. Verila, že ich nakoniec dokáže presvedčiť, že    skutočný zmysel je v živote a nie v umieraní.     Nepochybne, Jagielski touto knihou osloví nielen čitateľov reportážnej literatúry, no i románov. Dynamicky a pútavo zachytáva všetky Larine vojny, pričom ona sama s nimi mimoriadne kontrastuje. Svojou neuveriteľne citlivou povahou dokáže vyvolať veľa pozitívnych i negatívnych emócií. O tieto protiklady napokon aj Jagielskému ide. Dokazuje, že vojnu nemožno kategorizovať ako čiernu alebo bielu, pretože je oveľa komplikovanejšia. A pre tých, ktorí ju nezažili, bude vždy nepochopiteľná.


Odvrátil tri mečbaly. Lacko zabojuje o svoj trinásty challengrový titul

ISMANING. Slovenský tenista Lukáš Lacko postúpil do finále turnaja kategórie challenger v nemeckom Ismaningu. V sobotňajšom semifinále zdolal domáceho Juliana Lenza po setoch 6:3, 3:6, 7:6 (10) a zabojuje o svoj 13. turnajový titul z tejto úrovne. Naposledy sa radoval z víťaznej trofeje v máji minulého roka, keď nenašiel premožiteľa v škótskom Glasgowe. Stretnutie vyvrcholilo až v dramatickom tajbrejku. Rodák z Piešťan v ňom odvrátil tri mečbaly súpera a skrátenú hru napokon ovládol pomerom 12:10. V nedeľňajšom finále si zmeria sily s 22-ročným Američanom Maximom Cressym, ktorý v rebríčku ATP figuruje na 229. mieste. Cressy si v semifinále prekvapujúco poradil s Čechom Janom Veselým, ktorý v rebríčku figuruje o takmer 100 miest vyššie. Lukáš Lacko (SR-16) - Julian Lenz (Nem.) 6:3, 3:6, 7:6 (10) Maxime Cressy (USA-12) - Jan Veselý (ČR-1) 6:7 (4), 6:4, 6:4